url: =SC 3: Kisik-kikna - Zomi Adventist Innkuan\nChrist Kiang Zuatna – Chapter 3: KISIK-KIKNA\nKoici bangin mihing, Pasian tawh kilem kik thei ding hiam? Koici bangin mi mawhte midik suak thei ding uh hiam? Christ hang bekin eite, Pasian leh sianthona tawh a kilem thei ding ih hi hi; ahih leh Christ kiang koici tun theih ding ih hi hiam? Pentecost ni-in mi honpite in a mawhna uh a phawk uh ciangin, “Bang hih ding ka hi uh hiam?” acih uh mah bangin, tu-in zong mi tampi lung himawh uh hi. Peter in, “Kisik un,” na ci masa hi (Sawltak 2:37, 38). Tua zawh a sawt lo-in, “Kisik un la, na mawhnate uh a ki phiat bei theihna dingin Pasian’ lamah kihei un, na ci leuleu hi (Sawltak 3:19).\nKisikkikna in mawhna hanga dahna le tua mawhna pana kihep khiatna ahi hi. Mawhna a siat huaina ih muh mateng kinusia thei lo hi; lungsim takpi tawh ih kihep khiat mateng kikheelna taktak zong om thei lo hi.\nKisikkikna a man taktak a tel siang lo mi tampi om hi. A khialhna un amau’ tungah gimna a tun sak ding lau uh ahih manin, mi tampite in a mawhna uh hangin kisikin, puatham kipuahna zong nei sam uh hi. Lai Siangtho in a gen kisikna pen tua bang hi lo hi. Amaute a mawhna uh sangin athuak ding uh dah zaw uh hi. Hih bang dahna pen Esau in a innluahza taan suak takpi ding cih atheih cianga a dahna bang hilel hi. Balaam in, namsau lik sa-a a na pang vantung mi amuh ciangin, asih ding alau manin a khialhna pulak hi; ahi zongin mawhna kisikna taktak nei lo-in, a tupna lah khel tuan lo, siatna lah mudah tuan lo hi. Judah Iscariot in a Topa a lehhek khit ciangin, “Mawh nei lo sisan hek kha ka hih manin ka khial hi,” ci hi (Matthew 27:4).\nA thuak ding mawhsakna le thukhenna a kihtak manin, a lungsim kisuantakna tawh a pulak khia hi bek hi. Ama tunga a tu kik ding teng a kihta hi bek a, mawh nei lo Pasian’ Tapa a hek man le, Isreal Misiangtho-pa a nial man a lungsim kitam kham zaha dahna taktak a nei hi lo hi. Pharaoh in Pasian’ thukhenna athuak ciangin, gimna athuak thuah lohna dingin a mawhna a pulak hangin, gimnate aven tak ciangin, Vantung mah langpan kik zel hi. Amaute in athuak ding teng bek uh a kah pih uh hi-a, a mawhna uh hanga adah uh hi lo hi.\nAhi zongin lungsim in Pasian Kha Siangtho’ zolna a zuih ciangin, khua hong phawk dinga, Pasian in van-le-lei a ukna ahi A thukham siangtho a thupina, mawhnei mi in hong ngaihsun thei ding hi. “Leitung ah hong pai-a mi khempeuh khua a musak Khuavak” in alung sungkua-tawng teng a kaap ciangin, khuamial sunga a kisel sim teng hong kidawk hi (Johan 1:9). Mawhna kisuantakna lungsim hong om ta hi. Mawhnei mi in Pasian’ dikna hong phawk in, lungsim a Kankhiapa’ mai ah ama mawhna leh kihhuaina teng tawh a kidawk ding hong lau thei ta hi. Pasian’ itna hong mu-in, sianthona a hoihna leh a nuam huainate zong hong mu ta hi; sianthona ngah a Vantung tawh kikholh theih kik ding hong ut ta hi.\nDavid apuk khit cianga a thungetna in, mawhna hanga dahna taktak hong lak hi. Ama kisikkikna pen a lungsim takpi ahi hi. A khialhna a kiphelh ding hanciam lo hi; Thukhenna tawh kipelh ding zong ut tuan lo a hihna a thungetna ah kilang hi. A thu palsatna a nasiat lam David in mu hi; a kha a kihhuaina zong mu hi; a mawhna hong kih hi. Mawh maisakna ding bek ngen lo-in, lungsim siangtho zong hong ngen lai hi. Sianthona a nopna – Pasian tawh kilemna le kikholh kik theihna lunggulh hi. Lungsim takpi tawh hih bangin thu ngen hi:\n“A thu palsatna kimai saka, a mawhna a kikhuh sak mi in thupha ngah ahi hi. Topa in khialhna a suat lo mi, a lungsim sunga zuau thu a vom lo mi in thupha ngah ahi hi.” (Late 32:1, 2).\n“Pasian aw, itna na neih mah bangin kei hong hehpih in la, Na hehpihna atam mah bangin ka thu palsatnate Hong phiat bei sak in… Ka thu palsatnate ka thei-a, ka mawhna ka mai ah om ngitnget hi… Husop tawh hong nul lecin, ka siang dinga, hong sil lecin vuuk sangin ka ngo zaw ding hi…. Pasian aw, ka sungah lungtang siangtho hong guang in la, lungsim maan ka sungah hong bawl pha in.\nNa kiang panin hong nawh khia kei in la, Na Kha Siangtho hong laak khiat sak kei in. Na hot khiatna lungdamna hong pia kik in la, Na lungsim neem tawh kei hong dom to in…. Pasian, kei hong hon khia Pasian aw, mi thahna mawhna panin kei hong hon in; Tua hileh ka leii in Na dikna la nakpi-in sa ding hi.” (Late 51:1-14).\nHih banga kisikkikna pen ei’ hatna kia tawh ahi zo ding hi lo hi; a sangna ah kah to-a mite’ tungah silpiakte apia Christ’ kiang panin ki ngah bek hi.\nMi tampi in a khialh theih uh hih mun san tak hi-a, tua ahih manin Christ in a piak nop huhna amaute in ngah kha lo uh hi. A mawhna uh a maina dingin kisikkikna kisam ahih ciangin, a kisik masak phot loh un Christ’ kiang a zuan thei ding kisa lo uh hi. Kisikkikna a om ciangin mawhmaina a om thei pan bel himah hi; banghang hiam cihleh lungsim kitam khamte bek mah in Honpa a kisap lam uh phawk uh hi. Ahi zongin mawh nei mi in a kisik masiah Christ’ kiang zuan thei lo ding hiam? Mawh nei mi leh Honpa’ kikal ah kisikna a dong kholhin koih ding ih hi hiam?\n“Van gik pua-a a gim mi khempeuhte, ka kiangah hong pai un, tawldamna kong pia ding hi,” ci-a Christ’ sapna adawn theihna dingun, mawh neite a kisik masak phot kul hi, ci-in Lai Siangtho in hong hilh lo hi (Matthew 11:28). Kisikkikna taktak a piang sak pen Christ kiang pana hong pai khia hoihna ahi hi. “Isreal mite’ tungah kisikkikna le mawhmaina apia dingin, Pasian in Amah, Mangpa le Honpa-in Ama tak lamah a lamto hi,” ci-a Peter in Isreal mite’ kiangah agen ciangin hih thu hong kitel sak hi (Sawltak 5:31). Christ lo-in mawhmaina kingah thei lo hi; khua hong phawk sak ding Christ’ Kha lo-in kisikkikna kinei thei lo zaw kan lai hi.\nNgaihsutna maan khempeuh bulpi Christ ahi hi. Mawhna muhdahna lungsim ahong guan thei zong Amah bek ahi hi. Thuman le sianthona ih lunggulhna khempeuh, mawh ih hih lam ih kiphawk theihna khempeuh in ih lung sungah, Christ’ Kha gamtang ahih lam a kilatna ahi hi.\nJesu in, “Lei panin Kei hong kikhai kang leh mi khempeuh Ka kiangah Ka kai ding hi,” ci hi (John 12:32). Christ pen leitung mite’ mawhna hanga a si Honpa ahih lam mawh nei mi’ kiangah a kilat kul hi; Calvary singlamteh tunga Pasian’ Tuuno ih et ciangin, ih lungsim sungah tatkhiatna thu thuk hong kilanga, tua ciangin Pasian’ hoihna in kisikna hong nei sak hi. Mawh neite’ tang dinga a sihna ah a kithei khin zo lo itna Christ in hong kilangsak hi; tua itna mawh nei mi in amuh ciangin a lungtang hong nipin, a lungsim hong sukha-in, kisikkikna takpi hong nei hi.\nMite in a mawh gamtatnate uh maizum pihin, a zongsatna hoih lote uh nusia thei zel mah uh hi. Christ in amaute a kai a hih lam amaute in phawk lo uh hi. A man gamtat nopna taktak tawh kipuah pha dinga a hong hanciamna uh pen amaute a kai Christ’ vangliatna ahi hi. A phawk khak loh uh vangliatna khat in amau’ sungah na sem a, khuaphawk theihna hong nei-in, a gamtatna hong kikhel hi. Ama singlamteh a en ding leh, a mawhna un a sut gawp Pa amu dingin Christ in amaute akaih ciangin, a ngaihsutna sung vuah thukham zong hong lut ta hi. A gamtatna uh a siatna le, a sung uha a tektang mawhnate hong kilang ta hi. Christ’ dikna thu pawl khat hong thei ta uh ahih manin, “Mawh neite tatkhiatna dinga hih zahta kipiakna a kisam sak mawhna bang hi mawk hiam? Eite kisia lo-in nuntak tawntungna ih ngahna dingin, hih zahta itna, hih zahta thuakna, hih zahta kiniam khiatna a kisam himawk maw?” hong ci ta uh hi.\nMawh nei mi in tua itna nialin, Christ’ lama a kikaih ding zong nolh thei hi; ahi zongin ama’n anial kei nak leh Christ’ lamah amah kikai ding hi; hotkhiatna thu hong theih ciangin, Pasian’ Tapa gimna athuak sak a mawhnate hong kisikin, sing-lamteh phung hong zuan ding hi.\nNate’ tunga na a sem Pasian’ lungsim mah in mite’ lungsim sungah thu gena, a neih loh uh na khat deih valvalna nei sak hi. Leitung nate in amau’ deihna cin zo lo hi. Lungnopna le tawldamna apia thei nate – Christ’ hehpihna le sianthona a nopna – bek mah azong dingin Pasian’ Kha in amaute sawl hi. Hong lungkimsak zo lo mawhna tawh kipawl gualnopnate panin, Ama sungah a kingah thei a kicing thuphate, mite in akin zawk theihna dingin, muh theih muh mawh nate’ tungtawn in Honpa in na sem tawntung hi. Hih leitunga akeh sa tuikuangte pana dawn ding tui a mawk zonzon mi khempeuhte’ kiangah Pasian in, “A dangtaak mi hong pai ta hen. A dawn nuam khempeuh in nuntakna tui a khawnkhong in dawn ta hen,” hong ci hi (Kilaakna 22:17).\nHih leitung in ahong piak theih sanga ahoih zaw na a lunggulh mi aw, tua na lunggulhna pen Pasian’ hong hopihna ahih lam phawk in. Kisikkikna hong guana a kicing itna le sianthona tawh na kiangah Christ ahong lahna dingin ngen in. Honpa’ nuntakna sungah Pasian’ thukham bulpi – Pasian itna le mihing itna – kicing takin kilang hi. Citna siamna le, ang sung khualna om lo itna pen Ama nuntakna ahi hi. Eite in Honpa en a, Ama kiang pana khuavak in eite ahong kap ciangin ih lung sung mawhna tawh kidim ahih lam kimu thei hi.\nKa gamtatna hoih a, ka lungsim zong maan hi, ci-in Nicodemas mah bangin ei-le-ei kisathei-in mawhnei dangte bangin Pasian’ mai-ah lungsim kiniam khiat kul kei, ih ci kha ding hi; ahi zongin ih lung sungah Christ kiang pana khuavak ahong tan ciangin, kihhuai mahmah ih hihna ih kimu ding hi; ih gamtatna khempeuh a kihhuai sak, Pasian’ muhdah huaihamna lungsim ih neih lam ih kithei ding hi. Tua tak ciangin ei’ dikna pen puansia nin bang bek hi takpi a hihna, a kihhuai mawhna panin Christ’ sisan bek mah in hong silsiang thei a hihna le, Amah a sun dingin ih lungsimte hong bawl pha thei a hihna ih thei ding hi.\nPasian’ thupina mal khat, Christ’ sianthona zang khat in lung sung a kap ciangin, kihhuaina mal khat nangawn kitel sinsen sak a, mihing’ zia-le-tong gina lo khempeuh kilang kilkel sak hi. Lunggulhna hoih lote, lungsim kawite le, kampau siangtho lo khempeuh zong kimu khia sak hi. Pasian’ thukham pai-a thuman lo-a a gamtatnate, mawh nei mi in hong muh tel ciangin, Kha Siangtho’ nasepna hangin hong patau-in hong lung gim hi. Christ’ zia-le-tong kawk bang lo, a siangtho a muh ciangin amah le amah hong kikih hi.\nKamsangpa Daniel in ama kianga hong pai vantung mi’ kimkot a vanglianpi amuh ciangin, ama zawngkhalna le kicin lohna teng hong phawk hi. Tua a lamdang mangmuhna hangin, “Ka sungah thahatna a om nawn kei hi. Ka mai suah hong kidang gawp a, thahatna ka nei nawn kei hi,” ci hi (Daniel 10:8). Tua bang atuak mi in huaihamna hong mudahin, ang sung khualna hong zadahin, Christ’ dikna pana Pasian’ thukham le Christ’ zia-le-tong tawh a kilem lungsim siangtho hong zong ding hi.\nPaul in, “thukham sunga om dikna tawh kisai-in, pua lam gamtatna ciangciang ah, “pau ka baang kei hi,” ci hi (Philippi 3:6). Ahi zongin kha lama thukham’ omzia a ngaihsut ciangin, amah mawh nei ahih lam hong kimu hi. Mite in pua lam gamtatna thukham tawh a teh uh bangin kiteh leh amah mawh baang lo hi; ahi zongin thukham siangtho limtak a, a hong et tel ciangin, Pasian in amah a muh bangin amah le amah hong kimu-a, kiniamkhiatna tawh kunin, a mawhna pulak hi. “Thukham tawh lo-in ka nungta ngei hi; ahi zongin thupiakna ahong tun ciangin, mawhna nungta kik a, kei ka si hi,” ci hi (Rom 7:9). Kha lama thukham’ omzia ahong muh ciangin, mawhna pen ahi bang lianin hong kilang a, ama kisaktheihna teng bei ta hi.\nPasian in mawhna khempeuh a kikim in seh lo hi; mite’ seh mah bangin Ama sehna ah zong mawhna a dawldawlin om hi; ahi zongin mite’ muhna ah mawhna aneu leh alian a om hangin, Pasian’ muhna ah mawhna a neu om lo hi. Mihing’ muhna pen khen khat bek hi-a, kicing lo hi; ahi zongin Pasian in na khempeuh ahi bang lian in seh hi. Zuhaite mawh nei hi ci-in kisimmawh in, vantung tung lo ding hi, kici napi-in, kiphatsakna, huaihamna leh hazatnate kikhah khong zel hi. Tuate zong Pasian in a zakdah mahmah mawhna mah hi veve hi; banghang hiam cihleh tuate pen Ama citna le siamna, mawhna a om lo khua vannuai-a om ki-itna tawh kilehbulh hi. Mawhna a lian zaw a nei mi in ama zum huaina, cihmawhna le Christ’ hehpihna a kisapna hong phawk thei zaw hi; ahi zong in kisak theihna a nei mi in kisapna nei kisa lo ahih manin; Christ ahi zongin, Christ in a piak ding thuphate ahi zongin sang nuam lo hi.\n“Pasian aw, mawh nei keimah hong hehpih in,” (Luke 18:13) ci-a thu a ngen siahdong pa in amah-le-amah mi gilo mahmah bangin kingaihsun a, midangte in zong tua mah bangin mu uh hi; ahi zongin ama kisapna ama’n thei-in, kisuantakna le maizumna tawh Pasian hong zuanin, hehpihna hong ngen hi. Pasian’ Kha in na asep theihna dingin ama lungsim kihonga, mawhna khut nuai panin amah suakta sak hi. Kha Siangtho in na asep theihna dingin Pharisee-pa’ lungsim kihong lo a hihna, kisialhna le amah-le-mah dik a kisakna tawh thu a ngetna in hong lak hi. Pasian tawh kigamla ahih manin, a kicing Pasian’ sianthona tawh a kilamdang ama kihhuaina hong phawk kha lo hi. Kisapna nei kisa lo ahih manin, bang mah zong ngah lo pah hi.\nMawh nei nahih lam na kitheih leh kipuah phat theih dong ngak kei in. Christ kiang a zuan dinga hoih a kisa zo lo mi tampi tak om uh hi. Nang kia’ hanciamna tawh ahoih zaw thei dingin kilamen na hiam? “Ethopia mi in ama ci, kamkei in ama gial, khek thei ahi hiam? Khek thei hileh siatna bawl ding a zongsang note in zong ahoih na bawl thei ding uh hi” (Jeremiah 13:23). Pasian’ sung bek ah ei’ a ding huhna om hi. Zolna a nasia zaw, hun ahoih zaw leh lungsim a siangtho zaw ih ngak kei ding hi. Ei’ thu-in bang mah ih hih thei kei hi. Ih hihna bangin Christ kiang ih zuan ding hi.\nAhi zongin Ama hehpihna a nialte nangawn, itna le hehpihna tawh Pasian in hon khia veve hi, ci-a ngaihsutna tawh kuamah kikhem kei ta hen. Singlamteh khuavak sung bek ah, mawhna a nasiat zia kithei thei hi. Pasian dik lua ahih ciangin mimawhte hawl khia lo ding hi, a cite, Calvary en sak un. Mihing in hotkhiatna a ngahna ding lampi dang om lo ahih manin, kha lam nuntakna ngah kik thei-a, mi siangthote tawh a kikholh kik theihna dingun, mawhna’ khut nuai pana a suahtak theihna ding uh hanciam theihna dang om lo ahih manin, Christ in thumang lote’ mawhna Amah-le-Amah kisuan a, mimawhte’ tanga gimna ahong thuak ahi hi. Pasian Tapa’ hong itna, hong thuakna le hong sihna in, mawhna a kihtak huaina le, Christ tunga ki-apna lo tawh mawhna’ khut nuai pan suahtakna om lo a hihna, nuntak a sang zaw lamet om lo a hihna hong kilang sak hi.\nA kisik lote in, “Kei zong amau mah bang lel ing. Amau zong kei sangin kidekna, kidopna le thukhualna nei zaw tuan kei uh. Amau zong keimah bangin a ut a nuam un gamta lel uh,” ci-in Christiante paulamin ki awnghon thei uh hi. Hi bangin mi dangte’ khialhna paulam in amau’ ginat lohna kipengsak uh hi. Ahi zongin mi dangte’ mawhna le ginat lohnate in kuamah pengsak tuan lo ding hi, banghang hiam cihleh Topa in akhial thei mihing pen etteh dingin hong pia lo hi. Kawk baang lo Pasian’ Tapa pen eite’ etteh dinga hong kipia hi-a, Christiante’ khialhna a paulam nilohte in, nuntak hoih zaw leh etteh kician zaw ahong lah ding uh hizaw hi. Amaute in Christiante’ omzia ding ahoih zaw thei uh ahih leh amau’ mawhna lian zaw kan lai hi lo ahi hiam? Amaute in ahoih thei napi-in gamta nuam lo uh hi.\nA ni khin kei in. Na mawhna nusia-a Jesu’ tungtawn a lungsim siangthona zon ding khawl kei in. Mi atul athente in hih mun ah khial uh a, manthan lawh uh hi. Nuntak hun tom a, ahun ding kithei lo a hihna gengen kul lo hi; ahi zongin mawhna sung mah ah nuntak ding teelzaw a, Pasian’ Kha Siangtho’ hong zolna zuih ding zekaina ah kicing taka a kithei khin zo lo a kihtak huai mahmah khat om hi; mawhna sung mah ah om nopna in zekaina taktak ahi hi. Mawhna, a neu mahmah tawh a kibang phial zongin, bawlbawl lehang a lauhuai supna dong kitung teitei ding hi. Ei’ zawh loh pen in ei hong lehzawh in siatcipna hong tun ding hi.\nA kikham singgah nekna lel tawh Pasian’ cihzah a a lauhuai lua piang liang ke’n teh ci-in Adam le Eve in ngaihsun uh hi. Ahi zongin hih thu neuno mah pen akip a siangtho Pasian thukham palsatna hi-a, mihing pen Pasian tawh kikhen sakin, leitung ah sihna leh gen zawh loh gimnate hong tungsak hi. Khang khat khit khang khat ih leitung ah kahna aw ging ngitnget a, mihing’ thuman lohna hangin piansak khempeuh in gimna thuakin tau uh hi. Mihing in Pasian a dona hangin vantung in zong thuak lawh hi. Calvary in Pasian’ thukham palsatna leptuah kikna dinga a kisam kipum piakna-i mual suang ahi hi. Tua ahih ciangin mawhna neu seh kha kei ni.\nThu palsatna khat peuh, Christ’ hehpihna don lohna le nialna khat peuh pen nangma tung hong tu kik veve ding hi; na lungsim aleh lam in hong khauh sakin, utna hong kiam sakin, theihna hong hai sakin, Pasian’ Kha Siangtho’ hong zolna hong mang nuam lo zaw sak bek tham lo-in, hong mang zo lo sak lai zaw ding hi.\nKa ut hun peuhpeuh ciangin siatna lampi pan kihei kik thei na-ning, ci-in mi tampite ngaihmuang hit-hiat thei uh hi; hehpihna in a sapna thudon lo-in, tua sapna a za kikkik thei ding peuh kisa uh hi. Hehpihna Kha simmawh bawl a, Satan’ lam a apan khit uh, a lauhuai mahmah hun atun ciangin, a lampi uh a kheel thei ding kisa uh hi. Ahi zongin hih pen abaih ding hi lo hi. Khan tawna ih sinsa thute in ih zia ih tong hong bawl khin ahih manin, tua bang hun ciangin mi tawm cik bek in Jesu’ lim-le-meel hong deih zo bek uh hi.\nGamtat hoih lo khat peuh, mawh nopna lungsim khat peuh nangawn khawi den lehang, tua in lungdamna thu-i vangliatna khempeuh kiam sak ding hi. Mawhna tawh kipawl utut a gamtatna khempeuh in Pasian hong deih lo sak semsem hi. Pasian zahtakna nei lo-a, Pasian’ thuman zong a thudon lo mi in, ama vawh banga agah a at ding ahi hi. Mawhna a neu seh mite’ a dingin, mawh nei mi “ama mawhna khau tawh kikhih ding hi,” (Paunak 5:22) ci-a mi pil pa in a gen kammal sangin a lauhuai zaw hilhna Lai Siangtho sungah om tuan lo hi.\nMawhna pan hong hon khia dingin Christ kiging sa-in om a, ahi zongin Amah in hong zawh thawh hih lo hi; A thu ih palsat teiteina tawh siatna bekbek ih bawl nop a, suahtak ding ih ut kei leh, Ama hehpihna ih saan nop kei leh, Ama’n bang hong cih thei nawn ding hiam? Ama itna ih nial hamtangna tawh ei-le-ei a kisusia ih hi hi. “Tu hun in a san huai hun ahi hi; tu hun in hot khiatna ni ahi hi.” “Tu ni-in Ama aw na zak leh na lungsim uh khauh sak kei un.” (2 Corin 6:2; Hebrews 3:7, 8).\n“Mihing in apua tham en a, Topa in lungsim” – nuamna le dahna a kigawigawina mihing’ lungsim – “a en hi.” (1 Samuel 16:7). Topa in lungsim, ngaihsutna le ngimna khempeuh thei hi. A kihhuai pi mahin Ama kiang zuan in. Na khempeuh a mu Pa’ kiangah na lungsim kongkhak hon in la, laphuak siampa bangin, “Pasian aw, kei hong entel in la ka lungsim hong thei in! Kei hong sit in la ka ngaihsutnate hong thei in! Kei sungah siat theihna a om kha hiam hong en in la, tawntung lampi ah kei hong kha in!” ci in (Late 139:23, 24).\nMi tampite in a lungsim uh siangtho lopi-in, biakna akin kineih in, mipilte’ biakna zui uh hi. “Pasian aw, lungtang siangtho hong guan in la; ka sungah, lungsim maan hong bawl pha in,” ci-in thu ngen in (Late 50:10). Lungsim takpi tawh ngen in. Na nuntakna abei pah ding hileh na hih ding bang mah in ngen tentan in. Hih pen Pasian leh nangma kikala, a tawntung a dinga khentat ding thu ahi hi. Lamen bekin bang mah hih kei lecin, siatna na tung takpi ding hi.\nThungetna tawh Pasian’ Kammal sim in. Na mai a kiphah kammal in sianthona thuguipite ahi Pasian’ thukham leh Christ’ nuntakna hong lak a, tua thu lo-in “kuamah in Topa a mu kei ding hi” (Hebrews 12:14). Tua thu in mawhna hong phawksak in, hotkhiatna lampi tel takin hong lak hi. Pasian in nang hong hopihna ahih lam thei khial kei in.\nMawhna a nak siatzia thei-a, nangmah na hih bang liana na kimuh leh lungkia kei in. Christ in ahot khiat ding pen mimawhte ahi hi. Pasian tawh ih kilemna ding ei abawl ding ih hi kei hi; A lamdang mahmah itna tawh Pasian in Christ tung tawnin “leitung mite Amah tawh kilem kik sak in, hong lawmta kik sak hi.” (2 Corinthians 5:19). A duai ngingei itna tawh Amah in lam khial A tate hong zol hi. Pasian in ahot khiat nop mihingte’ tunga a lungduai zahin, a tate’ khialhna leh mawhna ah a lungduai zo mihing leitung ah om lo hi. Thu palsatte dam takin kuamah in va zol thei lo hi. Amah zahin kuamah in avak thapte zolna kam khum zang ngei lo hi. Hong kamciamte le hong thuhilhna khempeuh pen a kigen khin zo lo itna huging ahi hi.\nSatan na kiangah hong pai-a, mawh neipi khat na hihna hong gen ciangin, hong Tanpa en to in la, hong hehpihna thute gen khia in. Ama khuavak na etna panin huhna na ngah ding hi. Na mawhna pulaak in la, ahi zongin galpa’ kiangah, “Mawh neite ahon khia dingin Christ Jesu leitung ah hong pai,” a hihna le, Ama itna tawh hotkhiatna a kingah ding a hihna gen in (1 Timothy 1:15). Leiba nei mi nih tawh kisai thu khat Jesu in Simon dong hi. A topa uh tungah khat pa in tawm khat ba-a, khat pa in tampi ba hi; ahi zongin a topa un anih un maisak hi, kua in a topa uh it bel ding hiam, ci-in Jesu in Simon dong hi. Simon in, “Leiba tampi a kimaisak pa in it pen ding hi,” ci hi (Luke 7:43). Eite zong mawhna alian pipi anei vive ih hi-a, ahi zongin mawhmaina ih ngahna dingin Christ hong si hi. Eite’ tanga Pa’ mai-ah a kilui dingin Ama kipum piakna kicing mahmah hi. Mawh maisakna tam a ngah pente in Amah it pen dinga Ama hong itna leh hong kipum piaknate hanga Amah aphat dingin, Ama tokhom neh belin ding ding uh hi. Pasian’ hong itna ih theih semsem ciangin, mawhna a kihhuaina kiphawk semsem hi. Eite’ kiang dong hong kikhia suk itna khau a sauna ih mu-a, eite’ tanga Christ hong kipum piakna ih theih ciangin, kisikna tawh ih lungsim nipin hong nem hi.\nTags: SOP, ste, Steps to Christ\nPrev post A Hong Pai Kumpipa\nNext post 1.\tKhaa 25 a’ dingin Khe Khat


timestamp: atn

url: =Nu kam vai khak nu nung pen ~ Thawn Tuang :: ZOMI DAILY\nposted on 11 May 2015 at 12:02 am Lomkholna: Article, Thawntuang, TuunlehZua\nTangthu ka zak ngei khat ah gam dangah zin dingin a ki thoi numei nungak khat om hi. Amah pen pasal khat in a zi dingin a sap ahihi. Zongeina tawh ah kipii ki lakna neih khin uhhi. Tua zawh a sawtlo in Mawtaw tawh hong zinta uhhi. Mel theih tanau tengin Aktui aktak a puak dinguh pia ciat uhhi.\nKhua nawl a tunteh a Nu in a kamvai khakna ah hih bang ahihi. Ka tanu aw Jesus tawh na tonin aw…Topa tawh na tonin aw..ci-in thumvei kamvai khak hi. A tanu in a Nu kam vai khakna a zakteh ciamnuih bawl vial hi. Bang ci hiam cihleh Nu aw ka tutna uh dimluata ki ngakluata hi. Vankoihna a nungah Aktui te tawh na tu khawm mai hen o cih san nilnel hi. Nuih san hithiat hi.\nA pianna Nu in itna leh deihsakna tawh kam a vaikhak pen na ciamnuih bawl gawp in a om laitak in a khangdiak mah ah Mawtaw hong ki bungin a sunga a tuangteng khempeuh si khin hi. A ki tambaih mahmah Aktui te vante a ki sia om hetlo hici hi.\nJesus omom na peuh kipin kho taktak ahihna ki lang hi. A Nu in Jesus tawh na tonden peuhleh sihna guam thuk sung na leng a nawk hangin a lauh huailoh zia na tel mahmah ahihna tawh kam a vai khak ahihi. Nu leh pa kammal sungah Pasian in thupha thusia koih gige hi.\nNu in hong dampih lai, hong dampih nawtloh ahi zongin phone pan maw, mel leh sa ki mai tuahna pan maw Nu tawh ki ho tawp penpen ngaihsunin. Nu te a lung a kimsak mi na hiam? A kha sia sak mi na hiam? A dahsak mi na hih zenzenleh ki sik kikna tawh thungenin hopih kik in.\nNa hopih kik keileh na hau zongin, na pil zongin a lung nuam ngeilo ban-ah khang ki zom hauhna pilna in hong zuilo ding hi. Nu a neih nawnlo Nu a khasia sak na hihleh zong Topa lam ah ki hei-inla thungen in ki sikna thu Singlamteh phung tunin. Tua bek in mawh hong maisakzo bek ding hi. Lungdam, Thawn Tuang\nPrevious: Human Trafficking vai Malaysia, Thai, Myanmar gamthum ki muhsawm\nNext: Pu Sing Nang (kum 67) in hongnusia\nKhangto khawm liailiai dihni ~ Hau Za Cin


url: =Russia te huhnatawh Syria galkap te’n Al-bad khua gei aom IS te omna suksiatsak ~ TK Lian :: ZOMI DAILY\nposted on 12 February 2017 at 9:56 am Lomkholna: News, Russia, Thangkhanlian, World\nFeb. 11, 2017: Russian Defense Ministry in nipini in Syria galkap ten Russia ten tung lam panin a huhna hangun ISte ukna Aleppo province sunga om al-Bab khua kiangah ISte pan mun suksiat sak gawp uh a, Syria galkap ten ISte 650 val golum in, a galvan koihna uh a hun khop suksiatsak uh a, al-Bab kianga on Tadif khua ISte khut sung panin hunkhia uh hi ci-in gen hi.\nRussian Defense Minister in, “Tadif khua pen mi tam mahmahna khua hi a, hih khua-ah Syria galkap ten ISte 650 golum in, ISte tank nih, galdona mawtaw (armored personnel carriers) li, lampi khat panin lampi dang khatah a galvan puakna mawtaw uh 18, (off-road vehicles equipped with heavy weapons) leh mortar sagih leh a mobile zat uh guk hih kikaptuahna ah suksiatsak uh hi ci hi. Russian ministry in Tadif pen Aleppo province leilu nisuahna lam-a om hi a, IS ten kulh muanhuai tawh a umcihna uh khuapi hi ci hi.\nTadif khua Syria galkap ten a hutkhiat zawh nungun hih kiim-a gamtang Turkey galkapte tawh Syria kumpi in thukimna nei uh a, Turkey in huhna a piak Free Syrian Army opposition fighters kicite tawh gamgi zik pah uh hi. Tua loin Syria galkap ten Syria gam-a ISte’ khuapi Raqqa kiim-a mun poihmawhna lampi laksak uh hi. IS ten Raqqa zuatna lampite ah galvan leh bomb hoih nono phum in, tua munte panin a kisap galvante uh ngah den uh uh hi.\nTu lianin Syria galkap ten ISte ukna al-Bab khuapi leilu leh leitaw lam panin manawh uh a, Turkey galkap ten zong leilu lam leh nisuahna lam panin nawk uh hi. Turkey galkapte al-Bab khuapi laizang dongah lut zo ta uh a, khat leh khat kikaptuah khakna a pian’ khak lohna dingin Russia tawh thu kizasak den uh hi.\nAl-Bab khua i cih pen Turkey-Syria gamgi a ISte hatna om sun hi a, hih khua pen Turkey galkap ten la zo le uh Turkey gam ah Syrian Kurdish rebelste a lut theihna ding dal thei ding uh ahih manin Turkey in hih khuapi lakna ding nung kum Aug. 25 panin na hanciam uh hi. Source: Sputnik/ Thang Khan Lian\nPrevious: Trump in US – Mexico kulh ciannading asum kikhiam sakding ci ~ TK Lian\nNext: Malaysia, Rawang ah mawtaw nih kiphukha, numei 1 si in tampi liam ~ ZD


url: =Isaiah 48 | Siantongluan\nIsrael min tawh a kilo, Judah sung panin a piangkhia, Topa} min tawh thu ciam napi-in, thuman thutak tawh Israel Pasian a pulaklo Jakob innkuan aw, hih thu ngai un.\nNote tua bang hinapi-in, khuapi siangtho sungah a teng mite ihi a, Israel Pasian i muang hi. Ama min pen Vanglian Topa ahi hi, ci-in kisaktheihna-in na neizaw lai uh hi.\nA masa lama nate thu tanglai-in ka gen a, keima kam panin tuate gingkhia-in ka kitheithangsak hi. Tua ciangin thakhat thu-in keimah in ka sem a, a hong piang hi.\nNote pen paupengin na ngawng uh sik thagui bang hi a, na thatang uh sumngo bangin a sakna thei khin ka hih manin,\nnote in, "Ka milim un hihte bawl a, a kisui ka milim uh leh a kisung ka milim un thu pia hi," na cih theihlohna dingun tanglai-a kipanin note tungah hih thute kong gen a, tuate hong pian ma-in note tungah kong zasakkhol hi.\nKa gensa thu khempeuh hong tungta ahih manin, na gennate a man hi, na hong cih ding uh hita hi. Tu-a kipanin na a thakte, na theih ngeiloh uh hong tung ding a ki-im nate kong gen ding hi.\nHihte pen tuhunin a piangsak ka hi a, a beisa hunah hih bang piang nailo hi. A piang khinsa thu hi leh, ka theihsa uh thu hi, na ci khading uh hi.\nNote pen muantheih ding na hihlohna uh, na suah tung uh-a kipan mi lehdo thei na hihna uh ka hong thei hi. Tua ahih manin hih thute na za ngei kei uh a, zong na thei ngei kei uh hi.\nNote khempeuh kong suksiat khaklohna dingin ka min ka ngaihsutna tawh ka hehna diahin, keimah hong kiphatna ka ngaihsutna-in note tungah ka ki-ip hi.\nMeikhuk sungah ngun a kisiansak bangin gimna meikhuk sungah note kong ze-et hi. Ahi zongin note bangmahin a kimanglo na hihna uh hong kimu khin hi.\nKeimah ka kikhualna, keimah ka kingaihsutna-in hih bangin kong hih hi. Bang hang hiam cih leh ka min a siat ding kilawm ahi hiam? Midang khat tungah keima minthanna ka pia kei ding hi.\nJakob aw, ka thu ngai in. Kong sap Israel-te aw, ka thu hong ngai un! Kei pen amah ka hi a, kei pen a masa hi-in, kei pen a nunung zong ka hi hi.\nKa khut in leitung bulpi koih a, ka khut taklam in vantungte zal hi. Amaute ka sap ciangin amaute omkhawm pah uh hi.\nNote khempeuh hong kikhawm un la hong za un! Amaute sung panin kua in hih ka sep ding nate genkhol thei ahi hiam? Ka teelsa mipa in Babylon tungah keima ngimna sem ding a, Khaldea mite langkhatah kei ka pang ding hi.\nKei, keimah in thu genin amah ka sam a, kei in amah ka panpih a, amah a dau pai ding hi.\nKei kiangah hong nai un la, hih thu hong za un. A kipat cila kipanin a simthamin thu ka gen ngei kei a, tua thu a pian-a kipanin kei ka om hi. (Tu-in Topa Pasian in kei tungah a vangliatna hong pia a, kei hong sawl hi.)\nIsrael-te Siangtho Pa, nangmah hong hon Topa in: Phattuamna na ngahna dingin nang a hong hilh, na zuih ding a kilawm lampi-ah a hong paipih Topa na Pasian ka hi hi.\nKa thupiakna a ngai hi hoh leteh! Nangma nopsakna gunpi bang ding a, na thumanna, tuihualte tawh kibang ding hi.\nNa tu leh na tate sehnel zah pha ding a, na suanlekhakte sehnel vui zah pha ding hi. Keima mai-ah amaute min kiphiatkhia lo ding a, kisusia ngeilo ding hi, a ci hi.\nBabylon panin paikhia-in Khaldea gam panin tai in la, lungdamna tawh hih thu genin taangko in la, leimong dongin puak in. "Topa in ama nasem Jakob honkhia khinzo!" ci-in gen kawikawi in.\nAmah in sehnel gam kantanin amaute a paipih ciangin a dang uh taaklo hi. Suangpi panin amau-a dingin amah in tui a luangsak hi. Amah in suangpi khangkhamsak a, tui a phulkhia hi.\nTua ahih ciangin migilote-a dingin nopna omlo hi, Topa in ci hi.


url: =Mimal picin nang ~ Thang Deih Tuang :: ZOMI DAILY\nposted on 20 August 2020 at 8:56 pm Lomkholna: Article, Thangdeihtuang\nMihing khat a picin theihnading (akl) a khatoh theihna ding-in leitung mipil ten a tom in khenpi (4) in a nuai aa bang in nanei uhhi. Namkhat pan mimal dinmun kisitna piciang hi zong cihtheih hi.\nEng Neihlohna mun (Comfort Zone)\nEng Neihlohna Mun sungah I omciang, lungmuanna, ei-le-ei kimuanna om khat kinei hi cihi. I kiim I paam ah I en omlo, awlmawh luat neihloh na mun hi-in a nuam mahmah mun hi. Eng neihlohna mun a hih hang a pilpen, a haupen, a siam pen hilo in; pilna, hauhna, siamna neite englo in I nuntakna nuam I sakna cihna hizaw hi. Tua hi a, namkhatpen genleng awlmawh neihlona mun zong kici thei hi in ka-um hi. Tua hi-a, hih munpan I pialkhak dingpen haksa-in hihmun ah mitampi kidiah hi.\nLauna Mun (Fear Zone)\nEng Neihlohna Mun pan puapial to leng Launa, dahna, cihte-in hongzui pah hi. Banghang hiam cihleh, bangmah I theihloh lam, I neihloh lam, I hihloh lam kithei a hihman in lauthawng in ki om aa, ei-lei-ei kimuanna zong hongbei vat hi. Tuasungpen mipil ten launa mun (Fear Zone) naci uhhi. Tuamun I om hunsung ah paulap tamdeuh hi ci citciat hi. Khialhna, mawhna khat peuh I hihkhak ciang kei hang hikei, tua (or) hih hang hi ci-in paulap kizong phadeuh hi ci uhhi. Hih munpen, mi khat peuhpeuh-ii thugenna, kamsiamna, lai-at nate in I nuntakna hong huzaap, zo mahmah hi. Kammal hoihlo in zangleng molhtum aa I om hunsung hi.\nSinna Mun (Learning Zone)\nDen-a I gen launa pan kalkhat khuadak to laileng Sinna (Learning Zone) ci-in ki ciamteh hi. Hih munpen khantohnang’ I kipatna mun zong cihtheih phial hi. Hihmun pen siamna, pilna, thutheihna khat peuhpeuh I sinna mun hi. Tua a hihman in a nuamlo mun le haksatna zong kituak phatdeuhna mun hi.\nPicinna Mun (Growth Zone)\nA tawpna kalsuan tolai leng Picinna Mun (Growth Zone) hi kici hi. (Ei-kam in khantohna Mun zong kici thei in uming). Hih munpen ngimna, tupna I zon na mun hi. Sinna mun I omlai aa i sinsa pilna, siamna tetawh bangsemding kahiam, bangci khuasa ding kahiam cihna mun hi. Sunmang a neisa te-in I sunmang sung ah kidiah in a tangtun theihnang’ sepna mun hi. Kam maldang tawh genleng kanunsung bangsem ding, maikum sung bangbawl ding cihbang in ngimna kician neihna mun hi.\nHihpen a hoihpen zong hithei hilo thei. Mikim zattheih zong hilo thei, hikha thei hi. A hizong, a huamkim in kiteh leng I dinmun hongthei sak gige thukhat bek thamlo-in picin nading lamlak thuhoih khat hiding cih umham tang ing. Picin ding lam manawh ihiam, awlmwh neilo aa ei-le-ei kipum muanna mun ah nuamsa in I omhiam cih kisit ding kiphawksak nuamhang.\nHih lai-ii deihna bulpi huamkim in enkik leng sinna keileh khantohna omlo cihna hi.\nHihbang thu i genciang Eng Neihlohna Mun (Comfort Zone) ah omlo ding cihna hizaw lo-in tuamun ah i omciang picin nading haksahi cih a gennuam bek I hi-a, tuamun ah omding a kisap mahmah hunzong omkha theiding hi cih kitheisak nuam hang. “All progress take place outside the comfort zone” Thang Deih Tuang\nPrevious: Zomi khangno leh Tansang pilsinna ~ Nang Sian Thawn\nNext: Lengtong Pauno’ thusim ~ Pu Thangboi


url: =Pu Chin Sian Thang leh NTV te Interview na - TUNGZANG NEWS\nPu Chin Sian Thang leh NTV te Interview na\nTZN: 3 March 2012 nitak lam in Park Royal Hotel, Zangkong ah Zomi National Congress makaite le Malaysia gam pan hong pai NTV 7 pan reporterte kimuh khopna kinei thei hi. NTV 7 te lampan in News and Current Affair Department pan Ms Tan Poh Ling in President Pu tawh interview hong bawl thei uhi. NTV 7 pan in dotna thu thum hong neihpih uhi.\n1) Zomi le Chin ki lamdangna, 2) ZNC ngimna policy, 3) Bang hangin Malaysia gam ah Zomite alomlom in hong tai uh cih thute ahi hi. President Pu in adawn kikna ah, Chin cih minam min kammal pen Chin State khua 9 sungah anei ki om lo ban ah akhiatna tuni dong kimu zo nai lo hi. Mangkang kumpi khutnuai ah sila in ka om uh akipan akingah sila min ahi hi. Ko le ko ka pu kapa hun lai tangtawng pek akipan in Zomi ka kici uhi ci’n dawng kik hi.\nZNC ngimna policy pen Panglong thukimna tawh Mangkang kumpi khutnuai pan suahtakna lak lai in, Federal gam kiukna tawh kiuk ding cih thukimna atang tung nading pen ZNC ngimna ahi hi ci’n dawng kik hi.\nZomi tampi tak Malaysia gam ah gambel in hong taina thu pen, Kawlgam ah Federal Democracy kiukna om lohna hangin, minam ki nenniamna, biakna ki deidanna, mipi tangtha zawhthawh thu tawh kisawlna tam, mipi nuntakna haksatna, kumpi nasem sung ah zong minam le biakna ki deidanna nasia lua, cih bangin thuman lo, haksatna tuamtuam hangin Kawlgam kikhel masiah, Federal Democracy kingah masiah mipi tampi gamsung pan kitai khia, zong hong ki taitai lai ding hi ci’n dawng kik hi. 1989 kum lai in ZNC min tawh Television ah thugenna le newspaper ah suak thugenna laite NTV 7 te kipia thei hi. President Pu Chin Sian Thang tawh kihona NTV 7 pan hong ki lak ding hi.\nNTV 7 tepen 30 March 2012 in Daw Aung San Su Kyi inn huang sungah kibawl National League for Democracyte Press Conference ah thula dingin hong uh ahi hi. Tua lai in zong NTV 7 pan reporter Ms Tan Poh Ling mah in, DASSK a thudotna khat ah Malaysia gam ah gambel in a om Zomite vai na koi ci muh hiam cih dotna nei hi. DASSK in adawn kik na ah Kawlgam ah Belpawlgam taktak ahih lohna hangin mualtung mite haksatna tampi tuak uhi, Belpawlgam taktak akingah mateng hi danin mualtung mite cimawh in, gambel in atai uh bei thei lo ding hi ci in dawng kik hi. ZNC makaite le NTV 7 te kihona aman ciangin Malaysia ah ZNC tawh kisai contact person dingin Pu Thomas Thang Len Piang (+60166100877) min le phone number kipia hi.


url: =US kumpi kiteelna hawm 4 na. Agelh - Rev. Dr. John Thang Hum - Laibu Saal\nHome > US Kumpite Tangthu > US kumpi kiteelna hawm 4 na. Agelh - Rev. Dr. John Thang Hum\nUS kumpi kiteelna hawm 4 na. Agelh - Rev. Dr. John Thang Hum\nUS kumpi kiteelna hawm 4 na.\nAgelh - Rev. Dr. John Thang Hum\nTutung US kumpi kiteelna pen abeisa dangte tawh ki banglo lamdang phadeuh ahihna tel ciat hang. A kilam en ngam hetlo R party pan DT in hong ngah pen, lamdang kisa, ki-um veilo ahih manin tuni dong mah kibuai pih lai hi. Abuaina pen adeihlo te in tazavuanlo (ill-legitimate) a cici lai hi. Popular vote pen piteeknu in ngah a, electoral vote pan DT in ngah hi. Adeihlo te in tuni dongin Russia te in hong nawngkaisak hi, cici lai hi. Hih banga nawngkai sak takpi ahih leh banghang kumpipa in gen khia lo hiam? kici uh hi. US makai masa te in popular vote pen khemna om thei ding ahih manin electoral vote neih ding a koih uh pen pilna hi ci in, Harvard ah Professor khat in gen hi. DT in p[opular vote deih hi leng ka hih zia ding ka thei a, ahi zong tua ka ngimna hilo ahih man ka hahkat kei ci hi.\nR ten ngah ding a kilamen masa lo\nUS ah om mainstream media a tamzaw in piteeknu a ding nak panpih mahmah ahih manin thu langgen mahmah uh a, mikhempeuh zo mang ci leng kikhiallo ding hi. Tua ban ah R party te sung pan makai pawlkhat in DT panpih lo lai hi.\nDT in a ngah na\nMedia te khat in hih candidate nih te kilamdanna hi bangin gen hi.\nMihing lungkim na ding zong. Thulet kician vilvel neilo in, mi a tamzaw deihdan in kihei kawikawi\nThubuai nei. Secretary asep sungin Lybia a om US ambassador pa kithah na tawh kisai in, a mawhpuakna lian mahmah zolo ahih man in a thuteng kikan phakik na teng tawh mite lungsim sungah muanna kiam\nSumbawlna tawh kisai in mikhemna leh muanhuailohna tampi nei. Amau khutnuai a aseppih mi pawlkhat sihna zong kipaaikan ding upmawhna om\nBernie Sander- Amau party sung pan a kidempihpa’ miteng lungkia in piteeknu pia nonlo\nMee suai zia khial: Mivom te leh gam lut (immigration) te muitun in thugen a, kikhelna ding, sumbawlna ding, leh mikang nasep neilo te don lo.\nKhalam dinmun lauhuai. A pasal leh ama nuntakzia pen Pasian zahtak nuntakzia kimu lo. Tapidaw te maikhak ding gen ahih man evangelical ten panpih lo\nA sepnop tel mahmah in khel themthumlo, thangah sa in, lawp sa in thugen, ahauhna, mi tawh kizopna ah miten muang\nWikileak. Thusim keh. A beisa a piteeknu laigelh leh thugen pawlkhat keh a, tua in puteekpa a ding lampi hon sak\nKammal zat te mite telnop ziauziau ding in gen\nMipi leh mipi kisapna huam in gen thei. US sum bawlna khan na ding, miten nasep ngahna ding leh mikim huam in thugen\nA Sim thahat evangelical leh conservative ten vote pia. Liberal ten vote pia lo uh hi. America ah liberal te pen PS a kam in a lawh uh hang a sungah thugil (law) omlo uh hi.\nDT in a lungdamkoh thugenna te ah, evangelical te panpihna a lungdamna nak gen mahmah hi. A diakin Flanklin Graham in state 50 te ah amite tawh khualzin in, thugenna nei kawikawi zong hih kiteelna a ding kha galdona khat ahihi. DT in Flanklin nasepna leh Paula White te amin loin a lungdamna gen hi. Kha galdo thungen pawl in, hih kitelna pen Kha galdona lianpi ahih lam gen uh hi. Tua te lak ah hih kitelna ading Zomite zong kha galdo in kihel ngiat hi. Kumpi pa innkang kiang ciangdong vapai a, kha galdona vanei uh hi.\nPasian mite lunggulhna\nClinton in kumpi asep pan kipan US gam sungah Pasian ngeina langpang in nuntakna zulhzauna hong kipan hi. Sia khat in agenna ah, gamsate a huuk ciangin a sungpan gimnam (scent) khat paikhia sak a, tua pan in sakhi pa (male) te in vadelh hi. Tua mah bang linlian in, hih pa in a thuneihna zangin siatna ding lam hong hon ciangin dawi leh khanin ten hong bawm pah hi, ci hi. Hih pa hun pan in nauphiatna, neih kibang kitenna cihte hong piang toto hi. Nidang a kumpi sangte ah thungetna kinei theite kiphiat hi. Ama nungah tulai tak a kumpi sempa hong kahtoh ciangin kumpipa zum ah nasem pen muslim te tampi hong koih hi. America pen Christian gam hilo cih te zangh hi. Israel te panpih nuamlo hi. Pastor te bangin Neih kibang kitenna gen kha leh thong khiat theih nading law bawl sawm hi. Numei leh pasal dailenbuk zatkhop theih na ding lampi hong hi. Piteeknu hong kah hi leh tapidaw te maikhak tan na ding gen khin hi. Hoby Lobby (Christian company) te a zakdah mahmah na zong pulak zelzel hi. Tua ahih manin tapidaw tading thuakhak mahmah a, kilau mahmah hita hi.\nR party ten amau tangmi a kipsak ding nizan in buai ngeingai a, tua leh thakhat thu in mivom pastor khat ( a kisehsa maw khat hi ding) dingto in I vaiteng teng Topa ap ni, ci lian in, kithutuak na ding thu ngen lian hi. Tua mahmah pan hih R party ten Pasian muanglai ei, cih kimu thei hi.\nKuama peuh in DT ngah ding lamen ngam lo hi. Ahang pen TV ten piteeknu lam pan bek in nak genlua ahih man in, mite lungsim zo khin hi.\nAhi zong hih kiteelna na ding bekbek in, ni 40 bang antang pawlpi na tam mahmah hi. Tua ahih man Pasian in amite lungulhna pia hi kici hi. Pasian in naikhat halsung na ngawn in thukhempeuh lumlet thei hi, cih kimu hi.\nThumin kim nailo sungah kiom\nDT in kumpi a ngah theihna Russia ten huh hi, cih thusuak om a, thu kikan san laitak ahihi. Tuni in 12/29/2016 ni in, Russia te hih kiteelna buaisak hi ding ki ummawh mi 35, nai 74 sungnin US pan apaikhiat ding kumpi Obama in thupia a, tuaten zum a azat innpi nih zong khak sak hi. Russia ten zong ko zong no nongbawl bangun kong bawl ding uh hi, ci pah hi. Tua hi a, tulaitak US leh Russia te kizopna diklo ahihna ki mu hi.\nKuakua in kumpi a sem zongin hun nunung sungah ki om a, kumpi semte ading baih hetlo ding hun ah kiom ci in, thumu ten gen hi. Tua hi a, Laisiangtho in kamsanna a gen te nisim in khat khit khat a tangtung ahih mah bangin, mihing lungtang khauh semsem hi, cih kimu thei hi.\nfrom: John Hum <hum470@gmail.com>\ndate: Thu, Dec 29, 2016 at 3:28 PM\nItem Reviewed: US kumpi kiteelna hawm 4 na. Agelh - Rev. Dr. John Thang Hum Description: Rating: 5 Reviewed By: Cinpu Zomi


url: =Global Buanli Family: Tulaai Leitung Thuthang tuamtuam updates September 29 2013\nTulaai Leitung Thuthang tuamtuam updates September 29 2013\nZomi tawh kisai\n· Zomi Innkuan Kentucky Inc cultural & Sports Department te makaih natawh Bowling Green, Kentucky khua USA gam ah kumsim in akibawl International Festival pawipi ah Zo lia & Zo Taang te in 9/28/13 ni in Zomi te ngeina laam , Zopuan te silh sa in leitung minam tuamtuam mimal 2,000 vaal maai ah Kawlgam, Chin state ai-awh in zai ziahziah uhhi.\n· Mipi te leh Ulian tuamtuam te in Zomi te laam siam ongsa in tha ngahngah mahmah , kilawm ongsa mahmah uh ahihman in October 1,2013 ni State Government te cialna tawh Zolia , Zo Taang te in khatvei vazai kik ziahziah ding uhhi.\n· October kha 19,2013 ni Zomi Innkuan Kentucky makaihnatawh Kentucky state bup a om Zomi kheempeuh in Khuadopawi nasia tak in kibawlding a, avengveng, akhuakhua pan Zo lapi kidemna, Zo ngeina laam, Ciamnuih, Meel hoih kidemna, SIal khau kisuhna cihte leh lasak khopna pawi tetawh nuamtak in kizang ding hi. HIh khuado pawi ah 2012-2013 kumsung High School zo te pahtawi na Zomi Innkuan Kentucky pan kineiding hi.\n· 2013 Khuado pawipi sung ah State Governor zumte, State Secretary zumte , City Major zumte , Community tuamtuam te leh Pawi ( Khalkha lamte ) kisamding hi. Hih pawipi sung a kineiding kidemna tuamtuam te ah akhatna angahte Zogam Mungno in pahtawina lawmman ongpiaksakding hi.\n· Zomi Innkuan Kentucky Inc. peen Kentucky state level ah nonprofit organization khat in kumpite theihpihna angah kipawlna kiciankhat zong ahihi. (Secretary ZIK,Thang Khawm Pau Zomi )\n· Zomi sung ah Pasian mizat mahmah leh Nu le Pa bang a ineih ZMBC President, Zosiam Project Director Rev Pau Khan Khai 10/01/2013 ni nitaak in Bowling Green,Ky ongtungding a nitaak hun Zomi kheempeuh tawh nasiatak in biakpiakna kineikhawm ding hi.\nKawlgam tawh kisai\n· Kawlgam sung Sagaing huam Letpadaung Mual buaina kha 10 cin na phawkna in Madalay huam Amarahpurah khua ah kawlphungzi te leh khuasungmi akigawm mi 50 ding in 9/29/13 ni in lampaisa in lungphona nei uh a, Kawlgam palikte in nakhaaktan uh ahihman in nasiatak in kilaai uha aliam abaai pawlkhat om uhhi. Hih letpadaung mual siksan tawh peen 10/01/2013 ni kipankik tading uh ci hi.\n· Kawlgam bup kileemnading vaaihawm pawl leh Kawlgam sung a gamvaai party 40 vaal te in Yangon khuapi kilemna phualpi ah 9/29/13 ni in kimuhkhopna khat nei uh a, Tua kimuhkhopna ah U Aung Min in ongtung ding November kha sung ah kawlgambup kilemna pawipi khaam in suaikaihna kibawlzoding hi ci iin genkhia hi.\nLeitung gamtuamtuam tawi kisai\n· Nigeria gam College of Agriculture Gujba saang sung ah sangnaupangte a ihmut kaal 9/29/13 ni zankim in migilo pawlkhat luut in a ihmu sangnaupangte baankaap uh ahihman in sangnaupang 21 si in pawlkhat liam hi ci in Nigerian President Goodluck Jonathan in genkhia hi. Kua khutma cihthu kitheician naailo hi.\n· USA gam Lake Charles, Louisiana state ah Pastor Ronald J. Harris kici Pawlpi keem sia khat athugenlaaitak 9/27/13 ni in apawlpi upa te khat ahi kum 53 apha papi khat in kaaplum mawk ahihman in Palikte tungpah a mikaap lumpa mithat mawhna tawh man uhhi. Hih akiman mipa peen thongpualam ah aomtheihnading in $1 million kisam ci uhhi. SIhna in ahun atun ciang in Pastor te zong zahlo hi.\n· Pakistan gam Peshawar khuapi vanzuakna Bazaar pi sung khat ah 9/29/13 ni in migilo te in bomb puakkhamsak uh ahihman in mi 33 sipah in simzawhnaailoh liam uhhi. Nung Friday ni 9/27/13 ni mah in hihkuapi kiang mah ah kumpi naseemte apua Bus pikhat bomb tawh kideng a mi 17 si hi. Nung kaalsung in zong Christian Biak inn khat ah bomb nih puakkham in mi 80 vaal si uhhi .\n· USA gam te I Navy Vice Adm leh nuclear commander aseem laaitak ahi Mr Tim Giardina anasepna azapan 9/28/13 ni in kumpi khaam kimawlna akimawlkhaakna hang in tawlkhat kikhawlsak phot hi. Amah peen kiman lian naailo a athu ala kician zaw in akikansaan laaitak ahihi.\n· Nigeria gam Malilli village kiang tuitung ah Tembaw neukhat mitam tuanlua ahihman in 9/28/13 ni in kibung a mi 42 asisa in kimu in mi 100 vaal mangthang hi ci in Nigeria kumpi te in genkhia uhhi.\n· India gam Mumbai khuapi sung ah Inn dawl 4 khat 9/28/13 ni in kicim leuleu in 9/29/13 niciang misi kimu 60 phata a mi 33 kihonkhia khinzo hi ci in India kumpite in genkhia uhhi. Tukum April kha pan June kha sung bekbek in hih Mumbai ah Inn kicipna hang in mi 100 vaal si a 2008 pan 2012 sung bekbek in inn 100 bang kicim ci in thuneite in genkhia uhhi.\n· USA gam Virginia state a om Leitungbup Vantung dawlnuainung khualzinkhiatna phualpi NASA pan 9/18/13 ni in Pasal 5 leh Numei 1 atuang Cygnus kici Vantung khual zinna siklompi tawh leengkhia uha, 9/22/13 a tungding in ageelsa uh hinapi Computer vanpawlkhat hoihlohna hangtawh 9/29/13 ni in Vantung dawlnuainung aom Leitungbup Vandangnuai tawlngakna phualpi cidam in tungzopan uhhi ciin NASA te in pulaakkhia uhhi.\n· Pakistan gam nitumna lam ahi Awaran kuamteng ah 9/28/13 ni in nasiatak in 6.8 magnitude ahaat Zinling leuleu a mi 15 si a inn le lo tampitak kisia leuleu ci in Pakistan thuneite in genkhia uhhi. 9/24/13 ni in zong 7.7 haat in zin ling khin a mi 100 vaal si uhhi.\nTusung teng kanasep laih in Orientation tengtawh kahun ong hibialbual ahihman Thuthang nisim ongsuakzolo ahihman in mawhmaaina ongpia un.


url: =Pau leh lai (Language and Literature) ~ Tual Khan Suan :: ZOMI DAILY\nposted on 24 August 2011 at 11:16 am UTC+9:30 Lomkholna: Article, Politics, Tualkhansuan\nLeitung ah minam a tamna zui in pau nam zong tampi tak mah om hi. Mr.Gray a kici kampau lam a siam mipil pa in a ciaptehna sung pan leitung ah pau neu nonote kihel lo in a kithei tham kampau nam (2796) val om hi, ci hi. Tua kampau nam (2796) sung pan America khua mualpi (America continent) a teng Red Idian minam te kampau nam (1000) val, Africa khuamualpi (Africa continent) sung a teng Negro minam te kampau nam (500) val, Australia, New Guina leh Pacific tuipi sung a om tuikulh neu te sunga teng minam te kampau nam (500) val leh Asia khuamualpi (Asia Continent) sung a teng minam te kampau zat nam tuamtuam te hi, ci’n nampi li in na khen hi\nLeitung ah kampau nam a tam mahmah hangin leitung mite sum bawlna (economic), galvai (war), gam leh nam vai (politics), ngeina vai (cultures) leh nisim nekzonna (social life) a kizang kampau nam pen nam (100) sang in tam zawlo hi. English, French, German, Spanish, Portuguese, Russian, Italian, Chinese, Japanese cih bangte tawm bang pau thei peuh leng, leitung koi mun cih omlo ki zin kawikawi thei a, mi tawh kizopna ki nei thei hi.\nMihingte khat leh khat kizopna dingin pautaang (common language) pen kisam mahmah hi. Pau (language) nam khat pen kikhel lo in a pum khawlcip hi lo in, a hun zui in kikhel to den hi. Gentehna in a beisa hun a Tedim pau leh tu hun Tedim pau zong a awluan zia, kammal lawh zia leh a deihna te kikhel to in ki lamdan na tampi tak om hi.Zomi te sung pan pautaang (common language) pen tuni ciang dong om nai lo hi. Mailam ah Zomi khempeuh namdang pau kawmlo in i ki hopih theih ding i lam-etna leh i lunggulhna ahi hi.\nTu laitak hun a Tedim pau kici kampau pen a omsa kampau hi lo in, Tedim khua sung a teng kampau tuamtuam zang a hi Zote, Simte, Gangte, Thahdo, Guite leh kampau tuamtuam zang mite a ten khopna pan hong piang khia kampau hi, ki ci hi. Tua a hih manin mailam ah Zomi namte pautaang dingin Tedim pau, Haka pau, Falam pau, Duhlian pau leh kampau tuamtuam te kigawmin kampau dang khat hong piang ding lam-etna i nei hi.\nPau (language) i cih pen lai (literature) tawh kibang lo a, kilam dang ahih lam zong i mang ngilh loh ding a hihi. Lai (literature) pen pau (language) i aw-suak (sound, phonetic) te bulphuh a ciapteh na namkhat hi lel hi. Izipt mite, Sen mite, Mesopotamia minam te in a beisa kum sawtpi lai pek in tua bang aw suak, aw kaih zui in lai na bawl khin zo ta uhhi. Minam tampi te’n zong a beisa kum sawt nailo hunlai in kampau tampi te bulphuh in lai na bawl khinta uh hi.\nAhi zongin minam neu tampi te a dingin kampau bulphuh in tu hun ciang dong lai ki bawl khiazo nailo zong om lai hi. Pau ( language) nam khat pen lai (literature) in a ki gelh khiat ciang in a tuamtuam ki gelh khia thei hi. Gentehna: Hindustani pau pen Hindu biakna bia mite in Diwanagari laimal (alphabet) zang in gelh khia uh in Hindi ci’n minvawh uh a, Muslim biakna bia mite’n Arabic laimal tawh gelhkhia in Urdu ci’n min vawh uh hi.\nMinam pawlkhatte in i minam pau pen pau theih leh i lai gelh theih ding a baih lam hangin minam pawlkhatte a dingin i minam pau leh lai pau theih, gelh theih ding a hamsa mahmah zong om thei hi. Gentehna; ei Zomite a dingin i pau pen pau theih ding leh i lai i gelh theih ding hamsa lo hi. Ahi zongin Sen minamte (Chinese) a dingin a mau pau pen pau theih ding a hamsat luat loh hangin a lai uh sim theih ding leh gelh theih ding pen hamsa hi.\nTua bek hilo in Sen mite sungah zong Sen gam saklam pau, Xianxu kampau, Yunan kampau, Xianxi kampau, Fuxian saklam kampau,Fuxian khanglam kampau leh Kundong kampau cih bang in kampau nam tampi om ahihman in kampau khat leh khat ki theih ding zong baihlo lai hi. 1949 kum khit teh Sen (China) gamah Socialism tawh vaihawm in gam lamkhiatna ah a manlang nang in Sen kumpi’n Sen mite lai gelh theih, sim theih ding a ki sapna thei ahihman in tangpi tangta theihbaih ding in Sen lai na bawl kik uhi.\nZomi te sungah zong kampau (dialect) tuamtuam a om mah bang in lai malgawm zia zong a tuam tampi om hi. Gentehna in Kawlgam sunga om Zomi te in mi min “Cin” ci a gelh pen India gam sunga om Zomite in “Chin” ci’n na gelh uhhi. Zomi te sungah pautang (common language) a kisap mah bangin laitaang (common literature/ script) neih ding zong kisam hi. Laitaang nei le hang mun leh mual tuam a kampau ki thei lo a, a ki ho theilo u leh nau tampi te lai tawh ki zom thei veve ding hi. Laitaang pan in pautaang hong pian khiat ding zong lam et huai hi. Tual Khan Suan\nPrevious: Tong Luansiam Lia Zozam – 9 ~ Hau Za Cin\nNext: Tong Luansiam Lia Zozam – 10 ~ Hau Za Cin


url: =Atlanta, Charlotte, Nashville, Raleigh-Durham khuapi te ah Google Fiber Internet ki ngah tading :: ZOMI DAILY\nGoogle Fiber aki thuahkhinsa khuate leh aki thuahlaiding khuate\nGoogle Company te’n US gamsung aom khuapi pawlkhat ah Internet Speed amanlantheih nading in Fiber-optic Network asinzawh uhpen kum 5 bang hita hi. Tulaitak Google Fiber azangkhin khuapi tepen Missouri State sung aom Kansas City, Utah State sung aom Provo leh Texas State sung aom Austin khuate ahihi.\nGoogle Fiber tawh Internet akizat ciangin manglang zetzet luamahmah cihi. Tulaitak akizangzang ahi Basic Broadband te tawh Internet Speed atehkak uhciang in kikhailua mahmah hi. Bangzah in kikhai hiam cihleh Google Fiber pen azah 100 bangin manglangzaw ahih manin, zatnoplua mahmah cihi.\nKansas City leh Provo khuapi te ah hih Google Fiber te bawlsak Gigabit Internet hangin nahoih tampi kisemkhinzo ciliang hi. Sangnaupang te adingin Classroom sungah phattuamna apiak banah sumzong paaizong te adingin metna tampi kimu theikhin hi.\nTuahi in atunga Google Fiber azangkhin khuapi 3 te banah tu in Atlanta, Charlotte, Nashville, Raleigh-Durham khuapi te ahzong Google Fiber ki zopbehding cih Google te’n tangko khiata uhhi.\nTuateng banah Phoenix, Portland, Salt Lake City, San Antonio, San Jose khuapi te ahzong tukumbei lampawl ah Google Fiber ki zopbeh khading cihzong genkhia uhhi. ZD Sawltak\nPrevious: Tulaai Leitung Thuthang Tuamtuam Updates Jan 28, 2015\nNext: Govt order removal of Christian cross in Hakha


url: =US galkap te’n Afghanistan ah nautang 33 that mahhi ung cita ~ TK Lian :: ZOMI DAILY\nposted on 13 January 2017 at 7:48 am Lomkholna: News, Thangkhanlian, World\nJan. 12, 2017: US ten nung kumin Kunduz khuapi nawl-a om Boz khua-ah Talibante tawh a kikaptuahna uh-ah nautang (civilians) 33 that napi-in a nial hangun US military investigation kici galkap thukan ten hih thu lim takin a kan ciangun US galkap ten nautang 33 that mah uh hi ci-in tu ni-in Afghan a om USte kipulak ta uh hi.\nNung kum November kha-in US leh Afghan galkap ten lei lam panin Talibante a nawk lai un Taliban ten na suam uh a, tung lam panin huhna (air reinforcements) ngen uh a, US galkap ten tung lam panin a kapna uh -ah nautang 33 kaplum uh hi. “Bangbang a piang ta zongin hih banga mawhna nei lo nautang kithah khakna pen poi ka sa mahmah hi,” ci-in NATO mission leh top commander of US forces General John Nicholson in ci hi.\nUS ten thupulakna a bawlna uh-ah tua operation pen October 2015 in Kunduz khuapi pawl khat lakna dinga makai Taliban commanders-te matna dinga galdona hi a, Taliban ten khuamite inn bukna dingin nei uh ahih manin nautang kithat kha hi ci uh hi. US galkap spokesman Charles H. Cleveland Al Jazeera newste kiangah Talibante 26 kithat a, tuate lakah Kunduz khuapi lakna a makai Taliban makai thum kihel hi a cih hangin Taliban ten kuamah si kei ung nautangte a sih loh buang thosi thovai khat beek zong si kha lo hi ci uh hi.\nKhuamite teenna ah bomb a kikhiatna hangin USte gamtatna United Nations leh humanitarian organisations tuamtuamin nakpi takin a mawhpaihthu pulak uh hi. “US galkapte pen Afghan ah kilemna omsak dinga om ahih manun hih bangin nautang a thah mawk uh pen kisang thei lo hi,” ci-in UN Assistance Mission in Afghanistan head Tadamichi Yamamoto in ci hi.\nOct. 3, 2015 in zong US ten AC-130U helicopter gunship zangin Kunduz khuapi-a om Médecins Sans Frontières (MSF or Doctors Without Borders)-te Kunduz Trauma Centre zato inn zongva kap uh a, mi 42 si-in, mi 30 val asih banah tu dong mi 30 mang lai hi. MSF ten Afghanistan ah a nasep uh 1980 in na kipan uh hi.\nNung kum bekin Syruia leh Yemen gam bekah MSFte zato inn 77 vei kikapsak hi.\nSource: Al Jazeera News and Médecins Sans Frontières/ Thang Khan Lian\nPrevious: Charleston khua a biakinn a mivomte kaplumpa sihdan kipiata ~ TK Lian\nNext: Russia in tukum sungin huih galvan te dalnading S-Trumf kici galkapte zatding apkhiat behlaiding ~ TK Lian\n16 January 2017 at 9:15 am\nEi pau ah nautang,nungzui pen” subordinate or follower” cih in tel ing,” civilian” bel khuami ci leng a kinai zaw tam


url: =Na lawmnu itdan siam in ~ Dalsen Buansing :: ZOMI DAILY\nposted on 7 April 2021 at 2:28 pm Lomkholna: Article, Dalsen, Family\nKoppih lawm a neikhin tengleh nei laining a citeng in pello na simsak hamtang in ki siklo ding hiteh. Ama lawm ngaihnu pen a lawm ngaihpa mai et siamin zahtak siam hi.Ahih kei leh ama zi pen a pasal leh a tate puah zo in, ma kaih siam hi, cih bangin nalawm ngaihnu ahih kei leh na zi pen numei dangte tawh genteh in nei kei in.\nNa ngaihna hong pomsakin nang aa hi dinga hong kipumpiakna pen thupi in, manpha mahmah hi. Numeite pen midangte phatna sangin a lawmpa phatna pen thupi ngaihsut zaw uh hi.\nA hoihna leh a manphatnate a thei lo leh a thei siamlo bangin omsan kei in. Numeite pen lungkham baih,thanem baih leh akap baih numei ahih manin a lawmpa tawh kikal ah ahoih lam sangin a khasiatnate uh ngaihsut in nei zaw uh hi. Tua ahih manin na ngaihna leh nang adinga a hoihnate lungdam ko zel in.\nNuak in hehin phun thei mah ding hi.Numeite in,haksa a saknate uh pen a ngaih ahi, a lawmpa kianga gending ut pen uh hi. Tha pia inla hehnem in, lungduaina leh itna tawh pom in.\nNa hehna maitang lakh kei in;\nPasal khatin a hehna maitang tawh numei a etna sanga melsiatna adang omlo hi kici hi. Tua ahih manin naheh mahmah zongin na lawmnu pen na melsiatna musak kei in, hong ngaihna kiamtuam in bei thei hi. Banghang hiam cih leh numeite pen lau baih in, lungkham baih mahmah uh hi.\nPasalte in,leitung khan tohna tawh kizui-in midangte neih bang neih ding ut in, i hanciam bangin numeite in zong a lawmpa adingin numei hoih hih ding ut in, hanciam uh hi. Tua ahih manin midangte kiangah pahtawi siam lecin nangma hoihna zong kilang ding hi.\nPasalte in numei hoih leh hoih lo, i theih mah bangin numeite in zong pasal hoih leh hoih lo thei uh hi. Ahi zongin i ngaihsutna kibang loin numeite in, pasalte hoih a sak uh ciangin limsuai siamte in, a limsuaih hoihsa in, a et bangin en uh a, pasalte bangin taksa deihna lam ngaihsutna tawh en lo uh hi.\nNa ngaih ahi na lawmnu pen hoihna kicing neilo ding hi. A hoihna khat pen muhsak siam inla itna in nei in.\nNumeite pen khutlum tawh thu hilhna neih loh ding hoih hi. Na nakguh ahih manin na vuak ciangin nang leh nang a kivua zong nahi pah hi. It nawn loin ngai nawnlo nahih leh zong navuak sangin suahtakna pia lel in, numeite tunga khutlum ngakna pen, zum huai mahmah hi.\nNumeite pen pilna siamna nei in, amah leh amah aki muang mi khat ahi zongin a ngaih mahmah khat pasal i makaih ding ut pen hi. Tua bangin sem ni, tua ne-ni cih bangin kam khum tawh a makaih thei pasalte pen zahtak uh hi.\nNa lawmnu na zi-i a duh, a deih a gen khempeuh mangin nangma thu hi, ci khin kha kei in, na khialkha ding hi. A kilawm lote nial kawmkawm in.\nNumeite pen kamtam uh ahih manin nikhat in, pasalte sangin kammal tampi pau khia zaw uh a hihna thei siam inla, thu buai a neih leh zong tawngpah loin a tung a phei, a kiim a paam teng ngaihsutsak masa in. Tua khit ciangin ama mawhna ahih leh hoih takin thu hilh in, lem tuah in. Tua khit ciangin muanhuai na, cihtakna leh theih siamna nei inla, itna tawh maisak in. Dalsen Buansing\nPrevious: Tulai khuahun vaitawh kizom in Pu Tual Khan Suan (ZIUSA Executive Director) tawh holimna\nNext: CRPH thusuah tawh kisai etkikna (2)


url: =Malaysia vanleng mang thu lamdangpi hinawnlo mi hih\nMalaysia vanleng mang thu lamdangpi hinawnlo\nMalaysia PM pa in tuni vanleng manna vai tawh kisai thugenna nei in a tungah a tuang innkuan pih leh mi khempeuh in a thugen bek kingai zihziah hi.\nVanleng pen a mang zong hilo, aset a kisia zong hilo in migilo te maw, gam langpan gamdo terrorist kaihmang taipih mang hi ci-in genna nei khia hi.\nVanleng etna matna radar in a mat nawnloh ciangin a lenna kithei lo hi mahleh, vanleng tungah radio signal leh leitung kimvel a leng satellite na kizomlai ahih manin vanleng pen Indian Ocean tuipi lam ah, ahih lei leh Asia gam laizang lam mualdawn gamsung lam ah leng in lakkhia hi. Tua ahih manin a zongte zong tua lam ah kihei ta uh hi. A mangthang vanleng pen tuin a lamdang pan in: gilote kumpi langpante nasepna hi cih Malaysia PM pa in genkhia hi.\nAhun zui-in TUNGZANG WORLD NEWS in amuh dong hong suaksak ding hi vanleng pen a kum maw, a khia maw zongin kimulo thei dingin US lam tunglam leng nasepna siamte in genkhia ahih man in www.tzltt.com ah na enkik in.\nMalaysia vanleng mang lehlen kik\nMalaysia vanleng mang tuni\nMalaysia pan Beijing leng mi 230 tuanna khat mang


url: =ZAM Thupuak :: 13 September 2015 :: ZOMI DAILY\nZAM Thupuak :: 13 September 2015\nposted on 12 September 2015 at 3:49 pm Lomkholna: News, Newsletter, Refugee, ZAM, Zomi\nRSC Interview paizia :: Interview lutdingte kigualhna na omding hi. A lolte zingsang nai 7 bangin a tungzong omtuak hi. Lol zawh mah lah hoihlel in mu ingh. Kongpi ih lutteh ih UNHCR card tawh hong check aa, hong piakik pahin, asunglam RSC te ngakna phual ih tun’ phet mahin kamlet nasemte tung ih UNHCR card appah kisam hi. (A theilo tampi ki omthei hi.)\nPawlkhatte asung lam kisam suak pahin, interview ding aa kipan a vaite-uh zomkha pah hi. Pawlkhatte sun an nekkhit teh kisam kik pan aa, pawlkhatte nitak nai 4 khitciang a kisam zong omthei hi.\nHih pen RSC uliante vaihawm dandan hilel aa, ahih theih leh nibup hun abei lel dingin zong kigin’ hoihzaw mai hi. Lungsim patauh omlo tak aa ngakding kisam hi.\nRSC Interview ma-in bangteng vaihawmna om\nA masa-in ih UNHCR card ap pen tawh kamlet siate-in a zum sung va tum uh aa, hong pusuah kik uh teh token (laidal neu khat) leh ih card hong pia kik uh hi.\nTua hong piakding ciangin bang kam (dialect) zang cih dotna om aa, Zomi kamlet kicing mahmah lel (theihna ciangah) ahih manin kawlpau khawng siam hetlo pipi pauthei ingh cihkhak lohding thupi ding hi. Kamletna-ah buaina omthei hi.\nTua laidal neu tung ah ih MY nambat a cih kigelh aa, tua pen USA tun’ khit dong mah ciapteh gige ding bek thamlo-in, RSC khit zum mabante-ah tua nambat tawh ih thu ki ciamtehta ding, ci uh hi. Tuamah bangin, ih file nambat ih cihcih zong UNHCR card nambat hong hi nawnlo aa, tua MY nambat pen hita ding, ci uh hi. Mangngilh theih nawn vetloh, ciapteh gige ding cihna hipah leuleu hi.\nEi hun khatteh (zingsang tung zong hithei, sun lam zong hithei) kamlet nasemte-in a sunglam hong sam uh aa, interview ding na hinai hetlo-in (vekpi tuaci-in um ingh) kamlet nasemte khawlna khandeino sungah kamlet sia/nu kia tawh eima innkuan sung, nu leh pa, unau cihteng ii thu tomkim laidal khatah hong khumsak hi. Ih mipih kamlet sia/nu kia tawh ahih manin mang pau cih zong kizalo aa, ei pau mahin hong dot hiathiatna hun ki cithei hi. Tua laidal (form) pen, RSC bek hilo DHS zum khawng ah aki puak toto ding ahi hi. A denlam teh ulian pa/nu (officer) in zong tua laidal tung tawnin dotna tawm hong dong hi. Innkuan unau vai, min te, kumte vai ki cithei hi.\nInnkuan unauteng dongh phadeuh\nA vek sitsetin ciamteh manlo, phawklai teng ensuk ni. Hih dotnate pen ih vekpi-in hong dong dingin lamet huai hi.\nMin dang na nei hiam? Suahni, suahkha, suahkum?\nZi/pasal leh ta nei maw, neilo? (A neite atuam in a zi/pasal’ min cihte, suahni, kha, kum cihte dong ding hi.)\nNu leh pa suahni, suahkha, suahkum? (Keibang a suahkumte uh bek theician lai ka hih manin tuabek genthei ingh; Phadawm lai, ki ngahsak bilbel uh hi.)\nNu leh pa suahna khua?\nUpmawh khak hetloh khatin, na nu in pasal bangzah nei cih leh na pa-in zi bangzah nei cihzong kidong hi.\nNu leh pa kiten’na khua? A kiten’ kum? (A kiten’ kum cih pen keibang tello ka hih mah bangin theilo mah ka cih leh piangsak sam uh hi. A theite-in lah gending hipah ding hi.)\nNu leh pa tulaitak kawh om cihzong kidong ngel hi.\nNu leh pa tawh kisai hidan teng (phawk khakloh ommai thei) kidong aa, tuamah bangin sanggam neite aa ding a suahni, a suahkha, a suahkumte, innkuan nei uh maw, neilo cihte, ta nei uh maw, neilo cihte, tulaitak tua ih sanggamte koi mun, koi khua-ah om uh cihte kimtakin kidong hi. (Hih munte ah zong, sanggamte suahni leh suahkha pen kei bang theicianlo ka hih manin a suahkum lian bekmah genthei ingh. A omna uh zong ki thuzakna haksat tawh tellohte thei ke’ng mah cilel ingh. A theician taktakte-in bel gending hipah ding hi.)\nMalaysia ah ih laizom sanggam khatpeuh ommaw, omlo cih zong kidong hi. Zopzop lai ding… Zomi pih RSC interview phi dingte hong mazang tekta un! Tg. Kham (USA)\nZomi Bup Tatsatlo Lungdamkohna leh Thunget a (3) veina (3 September – 3 October 2015)\nThungetna mun pen nasepna mun, biakinn leh omna inn pan ahi zongin kingen thei hi. Thungen dingte khempeuh in Thungetna ding outline kibawlsa zui in kingen ding ahih manin a ngahkha nailo ten ZAM zumah hongla ciat un. Maikal sung thungen ding te anuai abangin kizomsuak ding hi. Tellohna a om leh kizopna ding ‘ 016 995 6231.\nZomi Idol leh Zolia & Zotaang kihel nuamte\nMalaysia a om Zomi khangno te lapsangna dingin 2015 Khuado pawi hun sungah Zomi Idol leh Zolia & Zotaang kidemna kihel nuamte September 15 ciang sazian kipia thei lai hi.\nICMC makaihna tawh SGBV thusinna\nSeptember 10 ni 9:30am pan 5pm kikal sung Chines Assembly Hall ah kipawlna makaite ICMC pan Sex Gender Balance Violence (SGBV) thusinna hongpia uh hi. Hih thusinna sungah Innkuan sung kibuaisakna, numei pasal uukna tawh kibuai sakna, kisimmawhna leh Kibuanna te bang danin om thei cih thu hong hilh uh hi.\nDeihloh penin atung a dan hamsatna leh buaina na tuak khak leh anuai a phone nambatte ah hopihpah in. ZAM Care Line 016 293 9027 ICMC Hotline 010 421 1274\nUNHCR-EDU pan OpenEMIS sinna\n10 September 2015 ni sun nai 1-5pm ciang Methodist College KL ah gambel sangnaupang te data ciaptehna OpenEMIS sinna kinei kik thei hi.\nMan Sian Muang (Tonzang) Ampang zato ah, Dai Dim (Vangteh) Pudu ah, Neih Thang (Tungzang), No No (Singunau), Hrem Ti (Hakha), Renzing (Hakha), Thang Hen Kap (Lailo) leh Dim Deih Ciang (Tuimang) Pudu ah ki buaipih.\nKimatna pan tatkhiat theih teng:\nDo Sian Sang (Mal Suangzang), Lam Khan Khai (Cikha), Kim Muan Tuang (Tuidil) leh Tual Sian Lon (Tuidil) te ki tankhia thei hi.\nThang Thawn Pau (Mauvom), Khual Khan Nang (Phaileng) leh Niang Lawh Vung (Khuadam) te ki buaipih laitak.\nEmbassy ah buaipihlai teng:\nZam Muan Khai (Tungzang), Dal Khan Sut (Tuithang), Zam Sian Khai (Tedim), Mung Suum Lal (Tungzang), Thang Sian Dong (Suangzang), Do Kim Sing (Suangzang), Langh Za Tuang (Laaitui), Dong Khan Khai (Phai) leh Cin Sian Kap (Suangzang) te ki buaipih laitak.\nZogam Salpha mi 9 te gaalna ding\nTu sungteng Zogam Lamka khuapi a thupiang buaina hangin anuntakna hong beisan Zogam Salpha 9 te gaalna ding apianuam ih om leh ZAM ah kipia thei hi.\nPenglam khuithak (PK) kingah\nAleinuam peuhmah in ZAM, Klang Zosai, Aungnandaw I & II Taungzalat-Damansara leh Kepong Shewpyitit ah ki leithei hi.\n⦁ Zomi Catholic Community Malaysia (ZCCM) in Thupuak bawlna ding RM100 hong pia ahih manin ki lungdam mahmah hi.\n⦁ Tuilangh Khua Kipawlna in Thupuak bawlna ding RM50 hong pia ahih manin ki lungdam mahmah hi.\n⦁ Aung Nan Daw (Zomi sai) te innkuan in ZAM Thupuak adingin RM300 hong pia ahih manin ki lungdam mahmah hi.\n⦁ Pau Cin Pian (Kapteel) in ZAM palaite nek le dawn leina ding RM20 hong pia ahih manin ki lungdam mahmah hi.\nPrevious: Dahpihna: Cin Lian Muang\nNext: A Vang Liat Na\nkhup mung says\ncing sawm khai …kawlpi a teng semenyin ah om e avai dan hong na kan sak dih ve vua body number pen 27393 hi lungdam\nZAM Thupuak :: 19 Aug 18 (Dr. Do Khup tawh kimuhna)\nMalaysia gamsung ah khamtheih zatuizuak Kawlgammi 5 kiman ~ ZD\nPhilippines, Marawi ah thautawi migilo te makaipi 2 kithatlum


url: =Zogam ah Bus Tuahsia zel\n(TZN) -Kawlpi pan Zogam, Tonzang dong a paisuak ding Chin Taung Tann Bus khat pen May 11,2012 ni sun hun-in Kawlpi le Tedim kikal Suangpi khua kiang Tedim lam neh mun khatah (Brake) hoihlohna hangin Tuahsia a, khualzin mi 25 sung pan mi 8 liam uh a, Tedim Zatopi kipuaksuak ci hi. Tua a liamte lakah Tedim zato pan mi 2 in hong nusia cih kiza hi. Hong nusiate pen Tonzang gamhuam Tamu khuapi kiang Singpial khua Siapipa leh Singpial Sangsia khat mah cih kiza hi.\nBus in mi 25 le van honkhat pua in thakhat in(Brake) akisiat ciangin, Motor hawlpa (Driver) in lam khang lamah a lengsuak ding launa tawh lamphung pusak ahih manin, lampi tungah kibung cih kiza hi. A liam abaite Tedim Zato Emergency khan sungah kibawl/ kikem laitak uh a, a site banah aliamte sung pan mi 3 zong lunghimawh huai dinmun ah om cih kiza lai hi. Mawtaw kibutna hangin mawtaw in lampi khak gawpin nitak lam nai 2:30 PM hun pawlin kihemkhia siang thei pan hi. Hih tuahsiatna tungtang ah atamzaw pen Tonzang gam lam a Sang Siate vive cih kiza hi\nBangbang le hong nusia i Siapite nihte' innkuanpihte Dahpihna i pulak kawmin, Zato ah kikhoih kikem a om a liam i sanggamte Topa Kha in na ompih hen la, a manglang in damna le lungnopna hong piaksak hen cih Tongsan Media pan i pulak hi. A sawt loin Pasian in Zogam hong lamto dinga, Motor hoihnono tawh lampi hoih mahmah tungah Zomite khualzin gamvak ziahziah ding in Pasian in hong siam hen cih i upna ahi hi. Topa aw Zogam thupha hong pia in.\nTranslated;Pa Kham Khan Suan(Tongsan Translator)


url: =MISSIONARY DING A, PIANG NGIAT - Zomi Adventist Innkuan\nAhih hangin Pasian’ geelna hong hoihpen zel hi. Kua mah in ka zi’ naupaaina tawh kisai-in hong pau pih lo uh hi. Kumpi thuneite nangawn in kei’ lung hih mawh bang lo-in, “Bang mah buai huai kei ei. Ko naupangte it mahmah ung ei” hong ci bilbel hi. Ka gamveng uh ka tun khit zawh uh kha thum khit ciangin ka tapa uh, Ezekiel hong suak hi. Pasian a’ dingin ka teci pan theihna uh zaah sawmgiat bang ka tapa un hong honsak hi. Ka tunna uh gammite in naupang it thei mahmah ahih lam pen a sawt lo in ka phawk pah uh hi. Nang bang pen gamdang mi va hi le cin hoih zaw lai hi.\nNa paina peuh ah mite in hong khawlsak in maan’ hong kizaih pih pahpah ding uh hi. Pilepu te in a\ntute uh tawi kawm in hong pai ding uh a, tate kepdan khawng hong hilh hilh lai ding uh hi. Ka ki lametna uh sangin tampi tak in khaici ka tuh thei zaw uh hi.\nKa tapa uh Ezekiel tungtawn mah in alamdang teci pan ding khat mah a sawt lo in hong piang hi. Ka zi-in nau hong paai leuleu a, numeino khat hong piang hi. Tua lai-a mite a’ dingin tapa khat neih khit teh, tanu khat neih pen a lamdang pi khat ahi hi. Lampai kimlai nangawn hong mukha peuh in khawl liangin hong dot, hong gen den uh thu in, tapa khat neih khit ciangin tanu khat neih pen a hoih mahmah hi-in a ki deih phadiak hi, hong ci tangtang uh hi. Ko bel vantung lam kawkto kawm in, nui hiuhiau sa-in, Pasian pen a hoih Pasian hi, ci-in lungdam ka ko pahpah uh hi. Teci panna hoih penpen!\nTopa Jesu in Mate 24:14 sungah, “Tua ciangin mi khempeuh tungah teci ahi dingin Pasian hong ukna hangin a lungdamhuai thu, leitung khempeuhah kihilh ding hi. Tua khit ciangin beina hong tung ding hi” ci hi. Gamtatna tawh i teci panna in i kammalte sangin ngaihzaw hi. Pasian in a nungta teci te ahi dingin hong deih a, i ngaihsutna sangin a thuukzaw in hong kalsuan pih hi. Pasian in Mate 24:14 a tangtun nadingin ka tapa hong zatsak a, Hong kumkik nading lampi hong sialsak hi. Ka tapa Ezekiel in kei le ka zi sangin a kham lukhu tungah aksi taang hau zaw in ka um hi.\nPasian in eibang mawhnei mite’ tungah Ama geelnate hong lahkhiat manin thupha sang ka kisa mahmah hi. Topa in Isaiah 55:8 sungah, “Bang hang hiam cih leh keima ngaihsutnate nomau ngaihsutna bang hi lo a, keima paiziate nomau paizia bang hi lo hi,” ci hi. Pasian’ geelnate pen paubanna om lo in hoih khin hi.\nPrev post Marriage and Family\nNext post Lesson 7: Innkuan Pumkhatna Tawhtangte


url: =Leitung ah minampi thum om ~ Khup Hen Pau :: ZOMI DAILY\nLeitung ah minampi thum om ~ Khup Hen Pau\nposted on 23 June 2016 at 7:16 am Lomkholna: Article\nLeitung ah mi nam 3 bek ki om a, tua mi nam 3 ten’ Leitung ah tomkha sung a nuntak nading un, a mau mun ciat pan in, Sum le Paai zong ciat uh hi. Tua Mipi Nam thum te pen, (1) Political, (2) Religious, (3) Business (Social) te uh ahi hi.\nLei tung ah, Gam a kici khem peuh uh a mau in uk in, a piang van khempeuh leh nuntak na neikhempeu a mau in ukcip uh hi. Thu neih penpen in om uh a, Gam sung khan to na ding ahihzongin vai hawm uh a, Mihing ten’ a zuih ding, ki ukna LAW ahih zong in na neih ciat uh hi. Tua Law taw a kituak lo peuhpeuh, susia ngawp sak lel uh a, kuamah in thukkik ngam lo hi. A thukkik a om phial zongin zozo tuan lo uh hi. Political lam a sem te in zong, Leitung a nun tak na ding in, Lailam ahih zongin, Gamthu lam ahih zongin, sim in, Sinciat uh a, tua taw a nung ta na hi hi. Gam sung hoih kei leh a mau an nek na ding lampi hoih pah lian mawk hi.\nLeitung ah Biakna nam tam mahmah om in, A mau up na ciat tawh na kalsuan ciat uh hi. Leitung ah a nuntak sung in, neek leh dawn ding nana zong ciat uh a, a kisam bangbang, Lai lam, Pilna lam a sang theithei in na sim masa uh hi. Tua in a an neek na ding a lim a al zaw ngahna ding ahi hi. Religious lam pawl khat ten’ Political te ii khut nuai ah aom hun lam kitheih lo uh a, Political te lang pan mawkmawk uh hi. Tua a langpang peuhpeuh, LAW in thukhen in mitampi in sih lawh Tong kiat lawh uh hi. A mau ii mawkpuak (Tavuan) pi pen a mau biakna ciatciat ah, upna, thuman na, cihtakna, khat lehkhat ki it na, piakkhiat na, ki niam khiatna, Hehpih na, ci-in taangko kawikawi ciat uh a, mipi te theih ding leh zuih zawk nading in, gengen ding pen a mau mawhpuak (Tavuan) ahi hi. Tua bang in an nane uh hi.\n(3) Business (Social)\nPolitical leh Religious lam tawh leitung nuntak nading a zong lo, mi khempeuh hi pah hi. Galkap, Kumpi nasem, Company na seam, leh Private na seam khem peu ahi hi. A mau zong Leitung tomkha a nuntak nading in, Pilna a sang theithei, Khut siamna a tuamtuam, ahih theibangbang in na nasim ciat uh hi. A mau ii mawkpuak (Tavuan) pen, khat le khat kibang lo a, Pawlkhat Engineer, Pawl khat Zato lam, Pawlkhat Account lam, Lawyer lam, cih bangin om uh hi. A mau Lai sin na ciat bang in na sem ciat uh hi.\nHih atung a mipi nam 3 ten’ a tun nading uh kibang ciat a, tua in, Lei tawh hong kibawlsa, Lei ah ciahkik cih pen a kibang ciat uh hi. Biakna tuamtuam tam mahmah ban ah, a sihkhit ciang in a tunna ding ciat uh lam et na na neiciat uh hi. Sihkhit ciang thu hibek a, tua thu Christian te, Bible MangMuhNa sung ah ih tun na ding leh ih tun ni ding cingtak in kigel hi. Leitung bei i cih pen Nang leh Kei ih sih ni-in leitung a bei nahi hi. Nang na sih khit ciang, Mi ading , nanuntak sung in, a kizangh suak thei ding bawl na neih leh a min hong om suak toto ding a, tua hih kei leh, kum 20 sung ciang bangh na min kilolo ding bek ki hi ciat hi.\nHih Mi nampi 3 ten’ Employer kitam khol lo a, Emplyee te kihizaw hi. Pawl khatkhat in, ih dinmun kithei lo in, Employer ki sa kha mawkmawk thei hi hang. Kha sum taw hong kiguai leh nang pen Employer hilo cin a, Employee na hi hi. Kipawlna khat peuhpeuh, Biakna khat peuh ah, Kha sum hong kipiak nakleh nang pen Employee na hih hunlam kitheih ding thu pi a, Employer thu mang nuam lo in nang ma thuthu in na kalsuan leh nang pen hong kinawlkhin ding cih ih thei ding kisam mahmah hi.\nIh tungsiah U lian te thu ih man ding ahihmah bangin, Pawlpi sung ah, Pawlpi makai te, Khasum hong pia te thu ih man keileh maipha ngah lo ding na hi hi. Nang nasep ding a thu pipenpen bang hiam, bang ding in Tavuan (Mawkpuak) hong ki pia hiam cih ih thei kei leh, thu buaina tampi hong piang lel mawk hi. Hih Unau thum te lak ah, Psychology lam leh Philosophy lam ah a thiam ten’ a neek un an te lim zaw deuh ham tang hi. Khup Hen Pau\nPrevious: Zogam ~ J. Thang Lian Pau\nNext: Asawtlo in DVD/CD thak ki ngah ding\nZIUSA Genvai Thupulakna: ZIUSA in Pa Tuang Khan Khup luang kipham/kivui ding\nZolai zuuna ~ AS ThangBawk\nHuman Trafficking acih banghiam?\nBible Society of Myanmar ah Huhna puak ding zaksakna


url: =Mahatma Gandhi banghang in Christian suaklo hiam? :: ZOMI DAILY\nposted on 3 February 2018 at 10:27 pm Lomkholna: Article, Biakna\nI theihciat sa bangun, Mahatma Gandhi (Mohandas Karamchand Gandhi) pen leitungbup in a zahtak mahmah mihing khat ahi hi. A nasep bek hilo in, a nuntakzia pan sin ding tampi om a, ngaihsutnate leh a thugente tuni dongin tul theilo hi. Mikang kumpite khutsung pan India suahtakna ding a a hanciamna leh a sepdante leitungbup in thupi a sak mahmah khat hi. Tua pen ‘thagum zanglo’ (non-violence) ahi hi. Amah omlo hileh, tuabang suahtakna ding kalsuanna ah thagum bek lo in sisan naisan luangin mi tampi in sihlawh ding hi.\nAmah pen Hindu biakna a zui khat ahi hi. A khankhiatna mun tuamtuam pan, a sepna leh mun tuam gam tuam a zinnate pan in Christian biakna pen thupi sa in, ‘Christian ka hi,’ ci a a genkhiat loh man bek a Christian a kicilo hiding in ki-ummawh hi. Bang hang hiam cih leh thu a gen ciangin ‘Mualtung Thuhilhna’ genkha thei zel in zong nuntakpih mahmah hihtuak hi. Lai Siangtho zong a simsuak dikdek khat ahi hi.\nNikhat missionary E Stanley in hici in thudotna nei hi. ‘Mr Gandhi aw, thu na gen ciangin Christ kammal pawlkhat na hel den cih ka thei hi. Ahi zongin Jesu nungzui suah ding pen na nial tentan mawk in kong thei hi.’ Gandhi in hici in dawng hi. ‘Oh, Christ pen nial peuhmah lo hi ing. Christ pen it mahmah ing. No Christian tamzawte’ nuntakna pen Christ’ nuntakzia tawh kibanglo lua hi. Christiante in Topa Jesu hong thuhilhnate, Lai Siangtho sunga om bang teek in gamta hile uh cin, India mite khempeuh tuni in Christian suak khin ding uh hi,’ cih beh hi.\nA khangno’ lai in South Africa ah Ukil (Lawyer) sem in tawlpi khat va om hi. Tua hunlai in Christianity leh Christian te tawh hong kinahvawh kha hi. Lai Siangtho zong sim zel in, Topa Jesu’ thugente zong hoih sa mahmah hi. Christian suah ding hong ngaihsun ngei hi. Tua ahih manin nikhat a omna venga pawlpi khat ah kikhawm dingin va pai ngei hi. Tualai a a tuahkhak/ muhkhiat thute lamdang sa mahmah hi.\nBang hong mukhia hiam I cih leh- ‘Christian biakna sungah minam kideidanna omlo ding ka sak leh na om mawk a, pawlpi mite in ka sungtum ding hong dal uh hi,’ ci hi.\nTua biakinn a a pai leh kong bul ah Mikangte khat in, “Kaffir aw (S Africa a Bantu kampau zangte’ kisapna), koi a pai ding a kingaihsun himawk na hiam?’ ci in simmawh bawl leh engho kawm in na ci mawk hi. Gandhi in dawng in, biakna pia dinga a hong pai ka hi hi,’ ci hi. Tua biakinn a pawlpi upa khat in, ‘Kaffir te’ adingin hihlai ah mun omlo hi. Manlang paikhia in. Na paikhiat kei leh ka nasemte sam in hih kahlei tungpan hong lawnkhia sak ding hi ing,’ cihsan mawk hi.\nTuabang teng tuakkha ahih manin Gandhi in Christian suah ding sawm nawn vetlo hi. Ahi zongin, Chritianity a phuankhiapa Topa Jesu leh Christianity tawh kisai nuntakna hoih leh man a sakte pen limtak zui in lenkip tinten in nuntakpih ngiat hi.\nJuly 28, 1925 ni in Women Missionaries kikhopna ah thugenna nei a, tualai ah hibang in thu gen hi. ‘Kei Christian ka hihloh hangin, Lai Siangtho sangnaupang (humble student) khat ka hihna tawh kituak in, Christian upna, Christian nuntakzia dinga a Topa Jesu in hong hilhnate leh Mualtung Thuhilhnate na lungngaih kikkik dingun zahtakna lianpi tawh na mai uh ah kong luikhia nuam hi. Tuni in leitung mun khempeuh ah, a tul a sim, numei leh pasal, Lai Siangtho thu a za khalo leh Topa Jesu a mukha lote, Christian Lai Siangtho thu thei leh Thukham Sawm a gengente sangin Pasian a kihta zaw a dim in om uh hi cih phawkkhial kei un la mangngilh kei un,’ ci hiathiat hi.\nChristian missionary khat kiangah, Gandhi in hibang in ci hi. ‘Gospel tawh kituak a nuntakna pen, a patna a laizang leh a tawpna dong ah manpha in tuamah bangin manpha taka nuntakpih ding ahi hi. Thuhilhna bek a zat ding hilo a tua vak (light) tawh kituak a nuntak ding pen thupi penpen hi. Tua ahih manin note in zong midangte’ adingin nungta in tuate mah zong midangte’ adingin a nungta dingin hanthawn le uh cin, theisiam mahmah ding uh hi.’\n‘Christian tampite in John 3:16 sung sim in mite tua thu um dingin na zawn uh hi. Tua tektek ken zong ka sang siam kei a, midangte in telzo lo ding uh hi. Gospel i cih pen gen dingin ei mahmah in zong zui pah leng manpha se in, hiam mahmah hi. Lingpak (Rose) in ka namtui mahmah hi ci in tangko lo hi. A gimnam mite’ dik dingin paikhiasak hi. Tua ama’ gimnam pen ama’ sermon ahi hi. Gospel gimnam pen tua pak gimnam tawh teh theih ding hi peuhmah lo hi.’\n‘Topa Jesu hong kum kik hileh Christiante in Christian min suanga kisem na tuamtuamte pen kih in mudah mahmah dingin ka ngaihsun hi.’\n‘Hih thute ka gen laitak in Sadhu Sundar Singh nasepna leh upna thu ka phawk mahmah hi. Amah pen India gambup a pawlpi omsate khempeuh sangin etteh huaizaw ka sa hi.’ Sadhu Sundar Singh in, ‘Note in Christianity pen Tumlam gamte’ haipi (Western Cup) tawh nong tulh sawm uh a, Suahlam gamte’ kuangdai tawh hong tulh/pia hile uh cin, ka dawn kim thei ding uh hi,’ ci hi. ‘Amah pen Sikh biakna pan hi a, 1905 kum, kum 15 a phak in, zingsang khat a khan (room) sungah Topa Jesu mahmah va kilang in, a kimaituahna uh pan a Christian hong suak ahi hi.’\nStanley Jones in khatvei Gandhi kiangah hibang in thu dong hi. ‘India gam sungah Christianity pen bang cih leng gambup biakna suakthei ding hiam? Gandhi in hibangin dawng hi. ‘A masa in Christian te leh Missionary te in Christ nuntak bangin nungta photphot ding uh hi. A nihna ah Gospel pen nuntakpih bek loin amau’ hoihsak bangin hoih kaih kawikawilo in, kheng lamdang/ hei lamdang/ gen lamdang kawikawi se lo ding uh hi. A thumna ah itna pen Christianity a thupi pen ahih manin itna bulphuh masa peuhmah phot ding uh hi. A lina ah Christian ahilote’ biakna pen zong sin uh henla, tua sunga a hoih a manphate zong zat sawm ding uh hi. Tua ahih manin Christian te in thu-umlo mite lakah Christianity nuntakpih takpi ahihna uh lak le uh Topa Jesu itna taktak amaute in zong tel pan ding uh hi,’ ci hi.\nTuabang ahih manin in Zomi Christian te bangci bang Christian I hi uh hiam cih kisit tel huai mahmah hi. A telsiam a nuntakpih thei ciat dingin, mimal kim Pasian in thupha hong piata hen. Amen.\n(Translated from Vikas Vani (Vol.II, No.8, Sept 2012) by GS Naulak, also published in ZCF Kolkata Silver Jubilee Sovenir 2012 and ZCF Delhi Newsletter).\nPrevious: Guaktangphial in Waitress asemkhat Facebook tungah ki mawhsak mahmah\nNext: Singapore Airlines vanleng sungah Bomb omhi ci’n kikhem ahih manin alenhunding ziakai\n5 February 2018 at 1:06 pm\nOng post zel o Kim zaaknop mahmah\nYangon ah tuibuahpawi Thingyan Festival sungteng Security khauhsakding\nAcid bekbek Liter 25,000 apua Tanker Lorry khat kilumlet, mi 1 si, 2 liam


url: =The Seven Myths about Zomi and Chin ~ DK Khup :: ZOMI DAILY\nposted on 7 March 2010 at 3:02 pm Lomkholna: Article, DKKhup, Zomi\nMyth 1: Zomi pen ei sungteng (local) ah i zat hi bek a, Chin pen Kawlgam sung leh international ah midangten hong theihna ahihi.\nZomi hi ung a ci Zomiten Zomi pen ei sungteng (Local) ah i zang mah hi. Local banah national leh international ah zong i zang hi (e.g. Zomi National Congress; Zomi Association of Malaysia; Zomi Communities Organization). Chin ahi zong, Zomi ahi zong international ah mi’n hong theih sak nai lo hi. Burma/Myanmar zong Nargis cyclone leh Saffron uprising khit ah hong kithei zaw deuh bek a, international ah mi’n hong thei tak nai lo ci leng man zaw kha lai dinghi. Kawlgam sungah midangten Chin in hong kithei mah hi.\nA hi zongin, ZNC, ZCLS, ZBC cih banga Zomi i zat ciangin na min uh hi kei hong ci tuan lo a, ciaptehna hong nei sak veve hi. Japan mite a mau leh amau Nippon kici na pi , midangte kiangah Nippon hi ung, Nippon in hong sam, hong ciamteh un ci lo uh a hih man in midangten Japanese mah na ci lai uh hi. Ei leh ei midangte tungah Zomi hi ung, Zomi in hong sam, hong ciamteh un i cih kim theih ciang in midangten zong Zomi in hong ciamteh, hong sam, hong thei ki pan pan ding uh hi.\nMyth 2: Chin hi ung a ki ci te in Chin min zang in human rights, politics leh forum tuamtuam ah a sepna te uh lawhcinga, lamzang mahmah uhhi. Amasa dingte i masak ding hi a, a nunung dingte i nunung ding hi. Tulaitak Zomite i masak ding i minam min Zomi vai hi lo a , Chin min mah tawh international community i lunglutna, deihsakna leh huhna te i zon, i ngah zawh nang hahkat ding hi zaw hi.\nCHRO a website uh tungtawn in en leng, lawhcinga, lamzang ki ci thei mah hi. Tua mah bangin, Zomi National Congress zong UNA, CRPP cih bangte ah panmun thupi a ngah zawh na, international high-level delegate tuamtuam te tawh kimuh khop zel na, media organizations tuamtuamte i thudot zelna te en leng lamzang mahmah ki ci thei hi. Malaysia ah a kiphuan masa, a picing masa zaw CRC, ACR te bang mah in, haksatna tampi kawmkal ah ZAM in zong mapan zawh na hong ngahna te en leng, a min sangin sepna a hih na ki mu thei hi.\nAmasa dingte i masak ding hi mah hi. Tu laitak Zomi hi ung a ci Zomite kisap pen in i kipum khat theihna, i kipawltheihna “Zomi” tawh kipum khat photphot zaw in Zomi leh Chin min tawh buai nawn kei zaw phot in, i minam min a hi “Zomi” tawh international community i lunglutna, deihsakna leh huhnate ngah zawh na ding in sep khiat ding hi zaw a, “Chin”min hangtawh a ki ngah deuh ding hi tuan lo hi.\nMyth 3: Kawlgam, Zogam, UN te ah Chin pen official name in hong ciapteh sak khin zo uh hi. Zomi hi ung ci ci in ZBC taisan khin lailai.\nZomi a ki taisan hi lo a, ZBCM ci-in Zomi min mah zang in kipawlna khat a kiphuan thak hi zaw hi. ZBC ah zong Zomi hi ung a ci Zomi pawl khat ki om lai hi.\nKawlgam, Zogam ah Zomi in hong kisap,hong kitheih, hong kiciapteh kik theih naang ei leh ei Zomi in kisam, kithei, kiciamteh masa photphot ni. Ei leh ei zong Zomi in kisam, kipulak lo, kiciamteh masa lo in, midangte’ ciapteh na ki ngah lo ding hi. United Nations (UN) a cih mah bangin UN pen gam kipawlna hi a, minam kipawlna hi lo hi. UN ah a kipawl gam ten a deih uh min zat theih na thuneihna nei uh hi. Kawl Kumpi in Kawlgam min Burma pan in Myanmar in a laih ciangin UN ah zong Myanmar a ki zang hi pah lel hi. UN tawh a ki zom NGO tuamtuam te ah na zat min khat peuhpeuh Zomi a hi zong Chin a hi zong tawh lut theih hi lel hi. UN in min ciapteh sak na nei tuam lo a, a ki puak bangin ciamteh hi.\nMyth 4: I Zogam ei leh ei i ki uk ciang in, i deih bangbang in khek thei ziau lel ding hi hang. Tu lai tak Chin leh Zomi vai buai ding hi peuhmah lo hi.\nI Zogam ei leh ei ki ukna i ngah ding lunggulh huai mah hi. Minam min pen i hihna a hih man in deih man leh deih loh man tungah ki nga zaw lo in, mi tawm mi tam deih leh deih loh tungah zong ki ngak ding hi lo zaw hi. I minam min “Zomi” bang hun bang hun ah i dinpih ding a hihi. Democracy ki ukna ah “ Majority rule, minority rights” a ki sap mah bangin, “Zomi” hi ung a ci Zomite i tawm zawk hun ah zong i right khat a hi i minam min man zat theihna i neih theih ding thupi hi. Mitam deihna tawh a ki khek thei pawl khat om thei mah ding a, minam min pen mitam, mitawm deihna tawh khek ding hi lo hi. Beh min pen mitam deih zawk na zui in khensat ni ki ci ngei lo hi.\nMyth 5: Tu hun pen ki khen hun hilo in ki pumkhat hun hita hi. Zomi bekbek a cici te muhna tom, ngaihsutna kawcik te hi uh hi.\nKi pumkhat nang ci-in i minam min nutsiat ding hi lo zaw a, ki pum khat ding a lunggulh taktak te in i minam min man ah hong ciah kik zawk ding a hi hi. Ki pumkhatna min paulap in i hihna lo tawh kalsuan ding hi lo a, i hihna ah ki pumkhat theih nang in hanciam ding hi zaw hi. Minam min dinpihte muhna tom, ngaihsutna kawcik ci ding i hih leh minam min dinpih gam lo, dinpih nuam lo te bang ki ci ding a hi hiam?\nMyth 6: Mitam zaw in hong saan theih naang pen ei Zomi a ut teng in mitawh tuiluan bang in luang khawm phot limlim masa leng. Chin mah zat pih photphot masa leng.\nIn the world, but not of the world (John 17) a cih mah bangin, Chin hi ung a ci te in Zomi a saan theih naang in Chin suak phot kul lo ding a, i hih na man Zomi mah dinpih na tawh thuman gen in, holim in, sep khop theih na a om te sem khawm in, Zomi ah tuiluan bangin i luan khop theih kik nang hanciam ding hi. Chin hi ung a ci te lak ah khat leh nih in thuneih zawhna pi zong om khol lo pi, ki thu khual sak in i Zomi dinpih lo in i om om lai leh tuiluan bangin a luang ding kim lai, tui in hong taih khak ding lauh huai hi.\nMyth 7: Chin leh Zomi min tawh i buai buai a leh i khan’ toh na ding kal khat ziakai ding hi hang. A min buai pih lo zaw in a thu lam ah buai zaw leng mailam hi zaw ta ding hi.\nTu hun in Zomi leh Chin tawh a buai Zomi hi ung a ci Zomite i hi bek ta hi. Minam vai, gam ki ukna vai khat peuhpeuh ki kum leng, Zomi leh Chin vai mah hong tung zel in, tua kheng val ah kikupna ki nei zo nawn lo zel hi. Tua hangin,i khantotna ding lampi hong khakna tampi om hi. Tu a ki pan in, Chin tawh buai nawn lo in, a thu lam ah i buai pai suak zawhna ding in Zomi hi ung a ci Zomiten i minam min “Zomi” bang hun bang hun, bang mun bang mun, hong kitheih hun, hong ki theihpih loh hun, mitawm zaw i hih hun, mitam zaw i hih hun, pawi i bawl hun, biakpiakna i neih hun, hun khempeuh, mun khempeuh ah dinpih tawntung ciat ni. Z – Zomite hanlung ciam, khangto diam.\n(n) tangthu, thu man leh manlo kithei cianlo ahih hangin tanglai pek pan, akigen thu. http://www.zodictionary.com\n(n) A fiction or half-truth, especially one that forms part of an ideology. http://www.thefreedictionary.com/myth\nNote: “The Seven Myths about Zomi and Chin” cih thulu tawh ka khah lai pen kei mimal muhna pan ka at hi a, na muh dan tawh a kituah lohna a om leh nong theih sak kik nang zahtakna tawh hong thum ingh. Lungdam Do Khan Khup\nPrevious: Zomi Nam Ni etkikna ~ Rev. Gin Khan Nang\nNext: Interview with Tg. Zen Lian (Guitarist)\niPhone khat kimawk mekmek ahih manin kum 48 khitciang ki zangkik theipanding\nVondeih Kep Ding – 109 (Dimno’ Pa)\nUsama bin Laden ii atapa in Al Qaeda makai semin apa athatte aphu lakikding\nMalaysia ah Zomi pawlkhat te nasepna The Loaf Company ki khakcipta\nMalaysia Shopping Mall khatah Escalator pilhkhiagawp ~ ZD


url: =Tulaai Leitung Thuthang Tuamtuam Updates June 23, 2014\n· Zomi Khawmpi USA ah Zimangpi ding a kisam ahi Pu Gin Kam Lian tenupa (ZCD General Secretary) Kawlgam Yangon khuapi pan ongleengkhia khinzo uha, June 27 niciang Tulsa khuapi ongtung tading uhhi. Pu Gin Kam Lian peen Asangman khit a kipan Zomi’s politics lam ah tuni tan na aseem ahihban ah Azi Pi Cing zong Apasal minam nasepna te ah tha piatawntung in panpih ban ah Radio sung nangawn ah la asa Lasiam khat zong ahihi.\n· Rakhaing gam sung mun awng ahi Rakhaing state Chief Minister ding ah Rakhiang state parliament ah mimal atampeen party ahi ANP party ten ko sungpan khat in ngahding kilawm mahmah leh thudik ahihi ci in June 24, 2014 ni in thusuahna bawlkhia uhhi. Kawlten bel amau party panmah hileh deihzaw tham pek uhhi.\n· Ukraine gam sung nisuahna lam a Russia adeih mipi thautawi te leh Ukraine gaalkaap te kikaal langnih kileemnading ahanciam laaitak un langnih kikapna khawltuanlo a June 24, 2014 ni in Ukraine gaalvanleeng khat Russia deih mipi thautawi ten Rocket tawh kapkhiat sak in atung atuang mi 9 teng zong si uhhi. Russia President Mr Putin in lah Russia Parliament ah Ukraine gamsung a om Russia kamapute huutding hanthawn niloh hi.\n· Iraq gamsung buaina vaaitawh kisai vaaihawmkhia ding in US Secretary of State Mr John Kerry June 23 ni in genkhol hetlosa in Iraq gam Bagdad Khuapi vatuhiau a, Iraq kumpi lam Sunni Muslim thautawi makaaite leh ISIS makaaite tawh bang June 24, 2014 ni in kimuhkhopna nei uhhi. Iraq kumpi thak te in kumpi nasepna sung ah Sunni Muslim te helnuamlo ahihman buaina piang hi ci in Tapong makaaiten gen uhhi.\n· July 6,2012 San Francisco khuapi a mithum si in mi 6 a liamsak Korea te neihsa Asiana Airline Flight 214 kibutna hang in US kumpi thunei te in Asiana Airline Company te $500,000 June 24, 2014 ni in liausak uhhi. Hih bang liausakna peen 1997 US thukhun hi ci in US kumpi thuneite in genkhia uhhi. Tuaban ah hih Asiana Flight 214 ahawlpa in setvan telkimlo pi in hawl hi ci in genkhia uhhi.\n· Nigeria gam Borno state sung khuata pawlkhat ah June 24, 2014 ni in Boko Haram migilo pawl in in Inn banluh in haalgawp uha, Numei 60 leh naupang pawlkhat man leuleu uhhi. Tuaman khanih laai inzong numeino 200 vaal mancip uha, US leh leitung nisiam tuamtuam te in tunitan azon uh huhzolo muzolo cimawh uhhi. Leitung asia hita ei\n· Nitampi sung Parliament ah akikup nawikhit uhciang Iraq gam abuaisak Sunni Muslim leh ISIS te nawtkhia ding leh Iraq kumpi te huhding a Obama geelsa Gaalhuhding te tu in mansiangta a kipan ziahziah tading hi ci in Pentagon te in June 24, 2014 ni in taangkhia uhhi. Ahizong koicibang in kipanding cih gennaailo uhhi.\n· Cameron gam khunglam ah Boko Haram migilo pawl hiding a upmawh migilo mi 40 June 24, 2014 ni in Cameron gaalkaap te in kamankhia uhhi ci in taangkokhia uhhi.Amunmun ah tamkawikawi hileh kilawm uhi. 2013 kum in US kumpi in Terrorist in seha, 2014 kum in Australia kumpi in Terrorist taktak mah ahi uhhi ci in ciaptehna neibeh uhhi.


url: =Halloween – Mang Khuado (October 31) :: ZOMI DAILY\nposted on 26 October 2018 at 6:06 pm Lomkholna: News, Paukhatsuan\nKumsim October 31 ni pen Halloween ahi hi. Halloween cih kammal pen “Hallowed Evening” pan a ong piang hi a, kum sim October 31 ni nitak in tua pawi bawl uh hi.\n“Samhain” kici Celtic khuado pawi ahi hi. Hih pawi pen anthak lakkhit lungdamna leh kumkik an hoihna ding a dawi thoihna pawi ahi hi.\nHih hun in mihing omna, mihing khua leh dawikhua kikal a dal kawmpi khat om a, hih hun in dawikhua pan dawite mihing khua ah ong paina ding tua kidalna kawmpekpi pen pa mahmah in, dawite in tua kawmpek phulet in mihing khua ah ong pai a ante ong neksak thei, kumkik ante ong suksiatsak thei uh hi… ci a upna pan tua dawite lungkimsakna ding a a thoih hun uh, a Khuado pawi uh ahi hi.\nHih pawipen damdam in ong minthang semsem a, tu in leitungbup phial in a khiatna leh ahang thei seselo lel napi gualnop pawi khat in kibawl ta hi. Hih hun in a tuamtuam in kizem bialbual, sikha khawng kineih, kilauphawn cihbang in gualnop hunpi khat in kizang hi.\nTukum Singapore ah zong tuapawi pen nasiatak bawlsawm uh a, tua pawibawlna mun ah lutman ding in S$60, S$70 pan S$232 ciang bang in zuak uh hi. Mi tampi in sumbawlna, metlawhna hun in zang uh hi.\nMang Khuado leh Zomite’ Khuado ong pian’khiatna upna bulpi kinai, kihual mahmah hi.\nMikangte’n a khuado uh leitung zelsak uh a, leitungbup ngeina bangkhat suah dekdekta uh hi. Zomite’n ee? I Khuado pawipi angtang tak in humcip lai ding maw? Namdangte nangawn tawh zangkhawm ding? Pau Khat Suan\nPrevious: Ei ading thupi ei, ei tawh kisai kei ~ Job Cinpi\nNext: Pasian hongpiak vangliatna


url: =Rev. En Khan Hau nu – Pi Ot Khan Dim kum 77 sivuina :: ZOMI DAILY\nposted on 24 October 2015 at 5:49 pm Lomkholna: Dahpihna, News, Zomi\nTuimang khuami Pi Ot Khan Dim- 1955, Rev. En Khan Hau pianna nu in October 22 ni nitak nai 9 pawlin hong nusia a, October 24 ni nitaklam nai 3:00 hunin sivuina hunpi kibawl hi. Ama natna pen leii meima 2010 kumin om a, 2015 June kha-in Yangon zato hoihpen ah kibawlin tudong nuntakpih hi.\nSivuina hunpi ah Rev Tuan Khan Mung- ZBCM President in hunpi leh Rev Lang Suan Thawn in sivuina nei hi. ZBCM -GS Rev Dr Gin Khan Khual zong hong om thei a, hong nusia innteekpi leh innteekte aa dingin kikhamuang tuam hi.\nPi Dim in tanu tapa 11 neiin tu-in tanu 5 leh tapa 5 damlai hi. Rev. En Kgan Hau pen ZBCM president leh GS term 2 semin tu-in Kalaymyo Baptist Church – Kansong pawlpi kem siapa hi a, misi Pi Dim tunu minphuah Manno leh atapa Pa Kham, Pa Thang, Pa Lal leh atute USA leh atuoa Lian Sian Mung pen Phillippine ah om hi. Lang Khan Khai\nPrevious: ZAM Thupuak :: 25 October 2015\nNext: Ka muhpak US Gamthu pawlkhat (28) ~ Awn Za Pau